Outlast 2: Boleh Beli or Boleh Blah!?

Outlast 2, antara game horror yang paling suspense dan disturbing yang pernah berada di pasaran. Berasaskan konsep gameplay yang ‘sembunyi-dan-lari’ serta try-test-survive dikejar oleh orang gila…? Hantu? Zombie? Siapakah musuh sebenarnya dalam Outlast 2?

Artikel dan game ini mengandungi babak-babak dan ulasan-ulasan yang kurang menyenangkan bagi sesetengah pihak. Pembaca di bawah 18 tahun dilarang untuk meneruskan pembacaan.
Outlast 2 ini mengisahkan apa?
Korang akan bermain dari kaca mata Blake, bermula dengan menaiki sebuah helikopter bersama isteri korang Lynn yang terhempas di sebuah kawasan perkampungan selatan. Blake merupakan jurugambar kepada isterinya, Lynn merupakan wartawan yang sedang menyiasat kisah pembunuhan Anna Lee di tempat yang mempunyai misteri dan kesefahaman agama yang ekstremis.
Selepas helikopter itu terhempas, Blake dan Lynn terpisah lalu bermulalah ekspedisi korang untuk mencari isteri korang itu. Pada masa ini korang akan pening dengan kisahnya yang kurang jelas. Dalam misi pencarian Lynn, Blake mendapat tahu Lynn sebenarnya diculik, bukan sekadar hilang. Tetapi siapa yang culik Lynn?
Beberapa babak akan membawa korang kembali ke zaman silam di sekolah Kristian Katolik yang menunjukkan Blake, Lynn dan Jessica pernah bersekolah dulu. Siapakah Jessica dan apa kaitan Jessica dengan kehilangan Lynn?
Gambar Jessica, Blake dan Lynn di zaman sekolah katolik dahulu semasa darjah 4
Dalam game ini terdapat 3 puak yang amat berlainan kefahaman, puak yang kuat agama yang mengikut Gospel of Knoth (Testament of the New Ezekiel) yang mempercayai Lynn mengandungkan anak ‘setan’. Puak Heretic pula menentang ajaran Knoth mahu mengambil anak tersebut telah menangkap Lynn dan membawa lari. Heretic mempercayai anak yang dikandung oleh Lynn itu adalah kelahiran “anti-christ”. Puak Scalled, puak yang telah dibuang oleh Kristian Knoth kerana berpenyakit plag mempercayai mereka akan dipulihkan dengan kemunculan Messiah baru. Tetapi macam mana Lynn mengandung? Diorang dah berbulan tak “bersama” tetiba saja sampai di kampung itu semua menjadi tak masuk akal.
Okay, jom lah kita cari Lynn, apa susah?
Apa susah?! Hahahaha (laughs in satanic). Game ini korang hanya mempunyai sebuah camera-recorder. Korang hanya mampu sembunyi-dan-lari. Berpuluh kali korang akan mati dengan cara yang kejam, amatlah kejam dan menggelikan sampailah korang figure out macam mana nak ke next scene. Nasib setiap scene akan auto save dan terdapat banyak checkpoint – paling lama pun setiap 7 minit gameplay. Senang cerita game ini memang suspense dan intense dari awal sampai habis!
Mari mati dengan gory!
Tiada sebab nak cari pistol ke, kapak ke nak survive. Memang korang kene survive dengan camera recorder itu sahaja. Camera recorder itu pun amat berguna. Night vision untuk tengok di dalam keadaan yang gelap dan mikrofon untuk kesan bunyi di mana musuh sedang berjalan time korang sedang bersembunyi. Cam-recorder itu juga diguna sebagai pengutip bukti untuk korang tengok dan baca balik nanti.
Nak survive dari apa? Hah, kampung ni penuh dengan orang gila dan obses dengan puak. Yang puak kuat agama kult Knoth ini kira nak bunuh korang sebab korang lah penyumbang benih kepada kelahiran tersebut. Padahal korang tak “bersama” pun dengan isteri korang itu. Aduh stres fikir.
Lepas itu yang puak Heretic pula nak bunuh korang sebab takut korang ambil balik isteri dan bayi itu, nanti tak boleh nak korbankan bayi itu untuk membasmi kehidupan ‘suci’ yang tidak bermoral yang dah ada. Dialog dan aksi mereka cukup meloyakan serta ngeri sekali. Bukan setakat kene kejar itu seram, perbualan dan jalan ceritanya je dah pun boleh bagi korang terasa mind blown sebab disturbing dan psycho teramat.
Meh sini abam sayang kamu
Aummm
Korang kena pandai-pandai cari macam mana nak ke next scene. Antaranya adalah mengikut kecerahan tempat. Tak tahu nak ke mana? Ikuti kecerahan lampu atau tempat yang bercahaya berikut. Dah dikepung? Cuba cari calitan darah atau markings di batu atau dinding, interact dengan barang tersebut harus diubah atau dipanjat untuk mara ke scene seterusnya. Kalau ada bunyi soundtrack yang kuat, haa pandai-pandailah sembunyi sampai musuh itu hilang. Kebiasaannya setiap musuh ada bunyi soundtrack yang tersendiri dan tempo dan kekuatan lagu tersebut boleh memberi tahu betapa dekatnya musuh itu dengan korang.
Yang bagusnya story-game ini adalah linear, so tiada sebab nak pergi mencari benda lain or kena side quest. Paling-paling pun korang mencari kertas-kertas collectibles info untuk memahami story, bandages untuk heal atau bateri untuk kamera. Kalau kamera korang takde bateri memang susah untuk berjalan dalan gelap atau mendengar pergerakan musuh.
Jom mandi darah
So ini game hantu ke, or orang psycho-science atau berunsur satanic ala-ala illuminati?
AMARAN! SPOILER DI BAWAH!
Cerita ni memang samar sikit plot jalan ceritanya. Dah nak habis game baru akan faham kebanyakan plot cerita. Awal-awal cerita ini kita ingat sebenarnya memang berunsur hantu dan satanic sebab burung berterbangan mati gugur di tanah, pemujaan setan, pembunuhan bayi, kepercayaan anti-christ dan seumpanya. Dengan perempuan gila bernama Marta, penigkut Gospel of Knoth yang sentiasa menjerit dan kejar korang secara violent ini sebenarnya dah masuk kes ‘gila dan obses’.
Masa awal Lynn diculik oleh Sullivian Knoth, Blake berjaya mencari dan melepaskan Lynn. Di sini Blake baru mengatahui Lynn mengandung, tidak lama kemudian puak Heretic pula menculik semula Lynn serta pengikut Heretic merogol Lynn beramai-ramai sebagai tanda dia telah dikotori oleh Heretic dan membawa Lynn ke Temple Gates.
Lynn diculik oleh Heretic selepas dijumpai oleh Blake dari puak Knoth sambil Blake ditahan
Dah pertengahan kita akan mula masuk dan keluar ke ‘zaman’ dahulu di mana korang kembali ke zaman ‘sekolah’ di mana Blake, Lynn dan Jessica pernah pergi belajar sekali di sekolah Katolik. Di dalam ‘babak’ zaman silam ini korang akan mengejar Jessica dan akan sentiasa mendengar dialog atau kertas catitan tentang Jessica selalu dipulaukan dan tidak dipedulikan oleh orang ramai, sering ditinggal belakang atau keseorangan.
Cakaran dan contengan di dinding yang menunjukkan Jessica digantung mati penuh di kertas, papan putih dan dinding sekolah tersebut. Di dalam babak ni juga mulalah ‘hantu’ atau ‘jembalang’ yang pelik-pelik and of course seram, mula menjelmakan diri akan bunuh korang. Dah nak habis game ini makin pelik dan gila nak diharungi. Makin lama makin keliru dengan apa terjadi, banyak benda yang tak dapat di fahami. Jessica telah membunuh diri dengan mengantung diri masa mereka masih di Darjah 4 lagi.
Adakah mimpi ini sebab Blake rasa bersalah kerana tak menjaga hati Jessica kerana sudah menyukai Lynn? Yang tahu sekarang kena cari Lynn! Keluar dari babak ‘zaman’ dahulu tetiba hujan darah. Ya hujan darah, korang memang kena harungi hujan darah itu dan mencari Lynn. Makin banyak jembalang yang berupa tak masuk akal makin mengular di kawasan keliling anda. Dah rupa macam zombie pun ada juga.
Cak! Kau tak expect aku kan dalam gelap-gelap ni?
Bila kau nak turun tangga tapi mak cik ni dah tunggu kau.
Selepas sampai di sebuah tower dan mematikan gelombang radio yang telah menyebabkan mind control seluruh orang kampung, baru faham selama ini orang menjadi gila dan serta ramai yang terberhenti memegang kepala teriak macam sakit jiwa. Apabila Blake menjumpai Lynn di Temple Gate yang dijaga oleh Heretic, Blake sempat menyambut kelahiran anak mereka. Lynn berkata “there’s nothing there” lalu menghembus nafas terakhir.
Blake melarikan diri dengan bayinya yang sihat itu dari Sullivian Knoth, yang kononnya Nabi baru selepas kematian Jesus Christ. Knoth turut membunuh pengikut-pengikutya untuk ‘membersihkan’ kalangan umatnya dari dosa dan kemudian membunuh diri apabila tidak dapat membunuh anak Blake. Akhir sekali Blake kembali ke babak ‘zaman sekolah’ bersama Jessica yang mempunyai tanda jerut di leher. Jessica amat menyukai Blake dari kecil dan memegang tangan Blake membawa ke dapur sekolah di mana mereka selalu bermain sekali. Akhirnya mereka melutut dan berdoa bersama, kemudian skrin menjadi gelap dan tamat.
Rupa ‘sekolah’ bila didatangi dengan ‘hantu’
Backstory yang dipelajari dari kertas collectibles di sekeliling game ini
Sullivian Knoth, ketua atau ‘self-proclaim’ Nabi baru mengikut Gospel of Knoth juga mempercayai meniduri anak perempuan sendiri jikalau ibunya sudah meninggal dikira tidak salah. Knoth juga mempercayai ajaran Testament of New Ezkaeil ini membenarkan meniduri perempuan dari kalangan mereka sendiri tidak salah. Knoth juga telah merogol Anna Lee sehingga mengandung dan memaksa Ethan, ayah Anna Lee untuk memotong perut anaknya dan membunuh bayi yang dikandungkan itu.
Ethan sempat membiar anaknya lari ketika mengandung 8 bulan dari kegilaan kampung ini tetapi akhirnya Anna Lee tetap dibunuh. Sullivian sendiri telah menghadapi penyakit Siphilis kerana melakukan terlalu banyak seks rambang. Penyakit ini turut telah merebak sehingga ada yang salah sangka penyakit ini adalah sebenarnya ‘balasan’ dari Tuhan. Kaum Kristian Knoth yang telah terjangkit dengan wabak ini dikenali sebagai “Scalled” dibuang dari puak Knoth dan menunggu ketibaan Messiah baru. Mereka ingatkan Blake adalah Messiah baru sampai sanggup tangkap lalu menanam dan menunggu Blake ‘bangun semula dari mati’ untuk ‘menyucikan’ daging Messiah itu. Puak ‘Scalled” mempercayai memakan daging Messiah tersebut supaya dapat ‘menyucikan’ penyakit mereka.
Val, ketua kepada puak Heretic satu ketika pernah menjaga 40 orang kanak kanak di bawah dia dan mereka telah dibunuh atas ‘suruhan Tuhan’ mengikutkan pengikut puak Knoth. Disebabkan Val tidak pernah ada anak, Val menjaga mereka seperti ibu kepada kanak-kanak tersebut. Val tidak setuju lalu mempersoal kelakuan pengikut Knoth ini. Bermula di sinilah jadinya perbalahan antara 2 puak ini.
SPOILER TAMAT!
Tokong Heretic dimana Lynn telah dibawa sembunyi di awal game
 Persoalan-persoalan yang tak dapat awak dan daku fahami
So macam mana Lynn mengandung? Memang anak Blake atau hasil dari kerja kaum Heretics atau pengikut Knoth? Entah lah, nak kata Blake berada dalam kawasan tu sampai 9 bulan pun tak juga. Mungkin kembali ke zaman silam dan kembali ke zaman kini makan masa 9 bulan? Mungkin juga Lynn dirogol oleh puak Knoth dan kemudian di sambut oleh pengikut Heretics.
Ataupun selama ini hanyalah gangguan mental si Blake. Ini boleh lagi dilihat apabila semakin lama dan jauh kita berada di dalam game ini, sampai hujan berdarah, jembalang yang pelik-pelik lagi kerap keluar, menunjukkan dalam kepala otak Blake sudah pun songsang kerana gelombang radio yang menyebabkan gangguan minda. Kemungkinan Lynn tidak pun mengandung atau hidup selepas terhempas helikopter itu di awal-awal.
Bagaimana pula babak imbas kembali ke zaman sekolah? Adakah itu petunjuk ataupun hanya sekadar memori antara Blake dan Jessica? Apakah mesej yang nak disampaikan? Memori flash back itu hanya sekadar penyesalan yang patut dibaiki atau permainan minda? Kenapa ada hantu kejar-kejar? Kemungkinan itu adalah simbol kepada permulaan di mana kanak-kanak terutamanya perempuan dilihat sebagai objek yang tidak dihormati tinggi mengikutkan kasta keluarga.
Nota Puzzle Jessica. “Not teling is worse than lying’
Keputusan – BOLEH BELI or BOLEH BLAH!?
Pergh, tiadalah susah mana game ini. Cuma kena banyak try dan error, run and hide sampai berulang kali. Best kalau dapat puzzle baru untuk diselesaikan, tak best bila kena lari tunggu sembunyi di mana berulang kali bermain macam ini sepanjang game. Story dan visual dia memang sesuai untuk orang yang suka akan gore dan misteri. Memang detail dan cantik or more like, eerie ngeri dan disturbing.
Bila kau spawn di alam lain dan terus dikejar
Feel game ini lebih kepada berasa psycho dan illuminati-ish instead of sains eksperimen yang telah diadakan. Kadang-kala, boleh rasa jantung nak terkeluar sebab seram dan kegilaan dalam game ini betul-betul buat rasa kecut telur. Story dia pun banyak plot hole yang susah nak faham melainkan baca setiap kertas collectibles untuk memahami cerita-cerita yang telah terjadi. Ending dia memang tak disangka dan tak beberapa nak dapat hadam dan membuat anda bertanya “apa kebende dah jadi ni?”
BOLEH BELI
 + Gameplay linear dan mempunyai auto save
 + Suspense, seram dan misteri dari awal sampai akhir
 + Plot twist yang mind blowing
 + Visual + audio yang detail dan menarik
BOLEH BELI
 –  Gameplay run and hide yang berulang
 –  Plot holes yang perlu membaca semua collectibles untuk memahami
 –   Tidak sesuai untuk orang motion sickness dan lemah jantung atau iman
 –   Ending yang terbuka dan tergantung


PES 2019 Diumumkan, 5 Pembaharuan Didedahkan, Pre-Order Sudah Boleh Dilakukan

Demam musim baru bola sepak sudah bermula!
PlayStation Asia telah mengumumkan bahawa PES 2019 sudah boleh dipra-tempah sekarang. Dalam post Facebook yang dikeluarkan, mereka memberikan link PlayStation Store untuk dipra-tempah serta berkongsi empat keping gambar.

Namun, link yang diberikan itu apabila ditekan, semasa artikel ini ditulis, ia tidak mengeluarkan laman PES 2019, seolah-olah link tersebut adalah salah. Jadi, maklumat lanjut seperti tarikh pelancaran masih belum diketahui. Kami akan laporkan selanjutnya apabila maklumat lanjut didedahkan.
Walau bagaimanapun, PES South East Asia sempat merakamkan laman ini melalui PlayStation Store Hong Kong dan berkongsikan lima pembaharuan yang diperkenalkan ke dalam game ini kelak.

Secara ringkas, lima pembaharuan ini ialah:

Lebih banyak liga berlesen
Gameplay yang ditambahbaik seperti 11 ciri skil baru, pergerakan dan animasi merembat baru, dan sistem stamina baru
Penambahbaikan terhadap mode MyClub
Grafik yang lebih kelihatan seperti dunia sebenar dan sokongan 4K HDR
Master League ditambahbaik dengan pra-musim ICC, sistem perpindahan lebih mendalam dan lesen liga baru

Daripada kelima-lima pembaharuan yang diumumkan ini, perkara yang paling menarik perhatian kami adalah lesen liga yang lebih banyak. Seperti yang kita tahu, lesen dan PES mempunyai isu yang besar. Selepas penamatan kerjasama antara UEFA baru-baru ini, apa pula rancangan Konami untuk menghidupkan lagi siri bola sepak mereka ini?
Sama-sama kita nantikan info lebih lanjut tentang PES 2019.


Gabe Newell Akan Menjawab Soalan AMA Di Reddit! Jom Terjah!

Kini korang boleh bertanya terus kepada Gabe Newell, Presiden Valve Corporation, segala-galanya tentang apa-apa sahaja!

Baru-baru ini kecoh berkenaan isu pembangunan Half Life 3 daripada Game Informer berdasarkan sumber yang tidak boleh dinamakan. Sumber tersebut mengatakan Half Life 3 pernah cuba dibangunkan sebagai antara game real-time-strategy ataupun live-action adventure game – tetapi akhirnya hilang begitu sahaja.
JomBaca: Half Life 3 Pernah Dirancang Sebagai Game Real Time Strategy Dan Game Adventure Dengan Pelakon Sebenar!
Akhirnya, kita mungkin akan mendengar sendiri daripada Gabe Newell kesahihan berita ini, dan juga mendapatkan jawapan kepada persoalan-persoalan lain. Maharaja Gaben bersetuju untuk menjawab soalan di dalam Reddit AMA* (Ask Me Anything) seperti yang disahkan oleh moderator subReddit /r/The_Gaben.

SubReddit: The_Gaben
Masa: US – 3pm PST 17 January / Malaysia, Brunei, Singapura – 7 pagi 18 Januari / Indonesia – 6 pagi 18 Januari
Ramai berpendapat artikel Game Informer berkenaan kewujudan Half Life 3 itu akan menjadi bualan hangat – namun dengan update 7.00 yang sangat besar bagi DotA 2 serta isu perjudian di dalam CS:GO, para gamers pastinya mempunyai pelbagai persoalan yang inginkan jawapan.
Jadi, jangan berlengah lagi, kunci jam, bangun awal-awal dan tanyalah soalan-soalan yang berlegar dalam kepala korang selama ini!
*AMA adalah sebuah forum terbuka kepada pengguna Reddit, di mana sesiapa sahaja boleh menjadi host, dan menjawab soalan daripada pengguna Reddit yang lain.


E3 2016: Gears Of War 4 Paparkan Gameplay Mereka! Ganas Kejam Dan Brutal!

Sebentar tadi baru sahaja berakhir pertunjukkan gameplay bagi Gears Of War 4, game dari developer The Coalition, Splash Damage

Di dalam gameplay berdurasi 6 minit ini, menunjukkan watak utama iaitu  J.D. Fenix bersama 2 lagi rakan beliau iaitu  Delmont “Del” Walker dan Kait Diaz dalam misi mereka menumpaskan makhluk-makhluk asing yang menguasai planet mereka.
Di dalam gameplay ini kita boleh melihat paparan senjata-senjata yang digunakan, melee kill dan juga yang menariknya game ini boleh dimainkan secara co-op multiplayer.
Jom usha sedikit gameplay bagi Gears Of War 4:

Gears Of War akan berada dipasaran pada 11 Oktober 2016 pada konsol Xbox One dan juga PC.
JomBaca: Gear Of War 4: Game Eksklusif Xbox Sudah Ada Tarikh Release!


Genshin Impact – Kemaskini Versi 1.4 Akan Hadir Pada 17 Mac Dengan Sambutan Festival Windblume

Setelah tamat festival Lantern Rite di Liyue Harbor, kini Mondstadt pula membawakan kepada pemain festival tahunan mereka yang dikenali sebagai Windblume Festival yang akan hadir pada 17 Mac ini.

Pemain yang berada di Adventure Rank 20 dan ke atas yang telah menyelesaikan Archon Quest iaitu “Song of the Dragon and Freedom” boleh menyertai sambutan Windblume Festival. Semasa sambutan ini berlangsung, pemain disajikan dengan pelbagai mini games yang mempunyai pelbagai jenis ganjaran.
Pertama sekali, pemain boleh meluangkan masa bersama-sama dengan karakter kesukaan pemain seperti Barbara, Noelle, Bennett dan Chongyun. Pemain boleh berinteraksi dengan mereka dan memilih dialog-dialog yang boleh membawa kepada penamatan yang berbeza bergantung kepada pilihan dialog pemain.

Penamatan yang berbeza pada pengakhiran interaksi dari setiap karakter boleh memberikan pemain Hangout Memory illustration sebagai ganjaran.
Kedua, pelbagai jenis mini games disajikan kepada pemain dalam sambutan ini. Mini games ini pula menyokong mode single player dan mode co-op. Mini games seperti Bullseye Balloons, Floral Freefall dan Ballads of Breeze mempunyai 4 jenis tahap difficulty berbeza. Ke semua mini games ini akan menguji skil memanah, gliding dan rentak muzik pemain.

Dengan menyelesaikan mini games ini, pemain akan menerima ganjaran Festive Four Tickets yang mana boleh ditukar dalam Event Shop untuk mendapatkan ganjaran seperti Talent Level-Up Materials dan juga dua gajet eksklusif iaitu Windblume Festival Commemorative Balloons dan Windsong Lyre.
Ketiga, jika pemain mahukan cabaran yang lebih sukar, Peculiar Wonderland adalah jawapannya. Ia adalah domain khas yang menyediakan cabaran berperingkat yang akan menguji skil kepantasan dan ketahanan pemain.

Terdapat tiga cabaran secara rawak yang akan dihadapi oleh pemain. Bergantung kepada prestasi pemain dalam cabaran ini, pemain akan menerima buff untuk digunakan dalam pertarungan final boss. Dengan menyelesaikan Peculiar Wonderland, pemain akan menerima Peculiar Collab Coupons yang mana boleh ditukarkan untuk mendapatkan Weapon Ascension Materials dan senjata 4 star baharu iaitu Windblume Ode.

Terakhir, bagi mereka yang dahagakan story mode, pemain boleh menyambung pengembaraan Traveler dalam misinya mencari Abyss Order bersama dengan Dainsleif the “Bough Keeper”. Pemain akan masuk ke dalam domain baharu dan berhadapan dengan musuh baharu iaitu Abyss Herald. Juga, pemain akan membongkar rahsia disebalik Ruin Guard pertama di Teyvat di Stormterror’s Lair.

Dalam versi 1.4, Rosaria “Thorny Benevolence” diperkenalkan sebagai karakter 4 star yang menggunakan senjata polearm dan menggunakan vision Cryo. Skill elemental dia membenarkan Rosaria teleport di belakang musuh dengan segera dan dalam masa yang sama mencantas musuh dengan serangan Cryo. Elemental burst Rosaria pula membolehkan dia melakukan serangan Cryo besar dan mengaktifkan Ice Lance yang mampu memberikan serangan Cryo secara berterusan kepada musuh yang berada dekat dengannya.
Condensed resin yang sebelum ini boleh di-craft sebanyak tiga, kini dinaikkan kepada lima. Pemain juga akan dibenarkan untuk menurunkan World Level mereka.
Sumber: Playstation.Blog


Destiny 2: Tower Diserang Cabal! Dapatkan Akses Awal Beta Apabila Pre-Order Destiny 2!

Di dalam trailer sulung Destiny 2 (D2) yang ditayangkan hari ini menunjukkan D2 boleh dimain pada 8 September 2017! Kepada mereka yang tidak sabar untuk merasa gameplay D2, pre-order game anda sama ada di PS4, Xbox One atau PC dan dapatkan akses awal Beta.

Terdapat beberapa pilihan untuk Guardians baru memilih edisi game D2. Standard Edition, Game + Expansion Pass, Collectors Edition, Limited Edition dan Digital Deluxe Edition. Best ke collector dia? Jom tengok sikit!

Limited Edition (USD $9.99) yang mempunyai kotak collectors bertema Cabal keemasan.

Limited Edition Destiny 2

Steelbook Destiny 2 bersama game.
Expansion Pass I (Osiris) dan Expansion 2 (Rasputin)
Booklet berinti rahsia menyelinap dalam empayar Cabal
Skematik Cabal
Gamba poskad collectible
Cabal Military Pawns
DLC Legendary Sword
DLC Legendary Player Emote
Emblem bertema Cabal Empire

Dan yang paling gempak sekali…
Collectors Edition (USD $249) yang mempunyai bag dwi-gaya bersama solar blanket!

Collectors Edition Destiny 2

Steelbook Destiny 2 bersama game.
Expansion Pass I (Osiris) dan Expansion 2 (Rasputin)
Beg dwi-gaya yang boleh di jadi sebagai sling bag atau back pack + selimut solar + panel solar usb berlampu
Booklet berinti rahsia menyelinap dalam empayar Cabal
Skematik Cabal
Gamba poskad collectible
Cabal Military Pawns
DLC Legendary Sword
DLC Legendary Player Emote
Emblem bertema Cabal Empire

Koleksi limited dan collectors edition boleh diperolehi dari laman web rasmi Destiny.
Selepas anda pre-order Destiny 2 di PS Store untuk PS4, secara automatiknya anda akan dapat akses beta Dan juga dynamic theme untuk di-download! Soundtrack theme ini pun dah cukup untuk membuat bulu roma meremang.

Gameplay D2 akan dipaparkan pada 18 Mei ini untuk tatapan semua. Sayangnya, pemain tidak dapat membawa barang-barang dari Year 1. Ini semua berpunca dari Cabal menyerang The Last City dan Tower sehingga vault Guardians pecah dah kehilangan kesemua barangan dari Destiny untuk dibawa ke D2... I joke. Namun anda masih boleh carry over rupa karakter anda ke D2.

So edisi mana akan menjadi pilihan anda?


Saksikan Aksi Lasak Alicia Vikander Sebagai Lara Croft Dalam Trailer Pertama Filem Tomb Raider

Selepas keluar poster baru semalam, kini tibalah masa untuk melihat kembali ikon video game terkenal di layar perak sekali lagi dalam trailer pertama filem reboot Tomb Raider.

Sekilas pandangan dari trailer ini, filem reboot Tomb Raider semestinya tampil hampir serupa seperti game reboot Tomb Raider (2013).
Lara Croft membadai lautan, menyelesaikan teka-teki dan menghadapi segala cabaran getir dalam pengembaraan yang diwarisi oleh ayahnya, Lord Richard Croft.
Pemenang Oscar, Alicia Vikander akan membawa sisi berbeza Lara Croft berbanding Angelina Jolie yang pernah membawa watak sama pada tahun 2001. Anda boleh lihat bagaimana Alicia menyampaikan watak ikonik video game ini di video bawah:

Dalam temuramah Alicia bersama Entertainment Weekly, Alicia berkata “Lara sentiasa mempunyai kekuatan, kepandaian dan perasaan ingin tahu sepanjang hidupnya tapi dia tidak mempunyai apa-apa pengalaman. Ini hanya sekadar permulaan.”
Filem Tomb Raider diarah oleh Roar Uthaug (The Wave) dan dibintangi pelakon seperti Daniel Wu (Warcroft), Walton Goggins (Sons of Anarchy) dan Dominic West (The Wire).
Tomb Raider bakal menemui anda di pawagam pada 16 Mac 2018.


EA, Koei Tecmo Umum Judul Game Hunting Macam Monster Hunter – Wild Hearts

Wild Hearts, sebuah game seperti Monster Hunter dari EA dan Koei Tecmo akan didedahkan menerusi trailer pada 28 September ini.
Pada bulan lepas, EA telah mengumumkan akan berkolaborasi dengan Omega Force, sebuah studio dari Koei Tecmo yang terlibat dalam pembikinan siri Warriors. Menerusi program EA Originals, game ini digambarkan sebagai “the next great hunting game”.
“Bersiap sedia untuk pengembaran epik di dunia fantasi yang diinspirasikan dari feudal Jepun.” Kenyataan pada trailer yang masih belum boleh ditonton.

Semasa game ini pertama kali didedahkan, Yosuke Hayashi dari Koei Tecmo berkata “Pasukan EA membenarkan kebebasan kreatif kami dalam menghasilkan Wild Hearts dan mereka telah menjadi rakan kongsi kami yang berharga dalam pembangunan mahupun sokongan penerbitan. Menambah sumber-sumber global dari EA dengan kami dapat membantu kami memperkenalkan game terbaru ini kepada audiens global dan melebarkan lagi pasaran global.”
Hayashi juga berkata beliau tidak sabar untuk melihat pemain di serata dunia bermain Wild Hearts.
Wild Hearts merupakan percubaan pertama Omega Force dalam menghasilkan game seperti Monster Hunter. Studio itu pernah menghasilkan siri Toukiden, yang mana menampilkan ciri-ciri hampir sama seperti Monster Hunter.


Video Game RPG Rasmi Untuk Paralimpik Diumumkan, Pembangunan Diketuai Hajime Tabata

JP Games telah mengumumkan game pertama yang sedang dibangunkan studio tersebut — sebuah game tentang paralimpik yang merupakan game rasmi daripada Jawatankuasa Paralimpik Antarabangsa.
Berjudul The Pegasus Dream Tour, game ini dibangunkan dengan konsep untuk membawa genre RPG ke satu tahap seterusnya dan mencipta masa depan yang dipenuh dengan game”. Objektif utama game ini ialah untuk melonjakkan populariti sukan paralimpik semasa Sukan Paralimpik Tokyo 2020 kelak.

The Pegasus Dream Tour dideskripsikan sebagai sebuah game sukan bergenre RPG. Para pemain akan menyertai Sukan Paralimpik maya yang berlatarbelakangkan metropolis fantasi yang digelar Pegasus City. Di sini, pemain akan membangkitkan keupayaan istimewa yang digelar “Xtra Power” dalam sebuah dunia alternate Paralimpik yang secara dinamiknya hanya boleh dinikmati dalam sesebuah video game.
Game ini dirancang untuk dilancarkan ke pelbagai platform, termasuk telefon pintar, dan dijadualkan menemui para pemain seluruh dunia pada tahun 2020.
JP Games merupakan studio baru yang dibuka oleh Hajime Tabata. Beliau telah meninggalkan Square Enix pada November 2018 lalu.
Ini komen Tabata tentang The Pegasus Dream Tour yang sedang dibangunkan pasukan beliau:
“Ini bukan video game tentang sukan yang biasa-biasa. JP Games akan mewujudkan keajaiban penuh yang unik kepada sukan paralimpik dalam sebuah game RPG serba baru ini — sebuah genre yang kami cemerlang. Melalui game ini, kami mahu menyumbang kepada pembangunan masa depan Sukan Paralimpik, bukan sahaja sebagai acara sukan, tetapi sebagai hiburan juga, dengan kandungan yang kami harap mempunyai nilai bertahan yang lama pada masa akan datang.”
Ini pula kenyataan yang dikeluarkan Andrew Parsons, Presiden Jawatankuasa Paralimpik Antarabangsa:
“Menjelang Paralimpik Tokyo 2020, kami teruja untuk mencuba pelbagai cara inovatif baru untuk berhubung dengan audiens yang baru dan lebih muda. Kami percaya video game akan melonjakkan perhatian dalam Sukan Paralimpik dan memudahkan orang ramai di seluruh dunia untuk menikmati dan merasai atmosfera hangat, semangat dan keseronokan acara ini.”
Sumber: Gematsu


Trailer Terbaru No Straight Roads Akan Buat Korang Mahu Game Ini Dilancarkan Sekarang

Metronomik telah mengeluarkan sebuah trailer terbaru yang mendedahkan kepada kita apakah premis jalan cerita yang akan dibawakan ke dalam game pertama mereka, No Straight Roads.
Trailer ini cukup menghiburkan. Protagonisnya, Mayday telah memperkenalkan kepada kita siapakah penjahat yang akan beliau lawan, menyanyikannya dalam sebuah muzik yang rancak.
Korang boleh layan di bawah:

No Straight Roads akan membawa pemain sebagai seorang ahli dalam kugiran rock, mempunyai misi untuk menentang empayar EDM. Genre yang akan diketengahkan ialah game aksi yang memfokuskan kepada muzik, namun ia bukanlah game bergenrekan rhythm.
Metronomik merupakan studio pembangun game yang berpangkalan di Malaysia, yang diketuai oleh Wan Hazmer, anak tempatan Malaysia, bekas pembangun Square Enix yang menjadi lead game designer untuk Final Fantasy XV, serta Daim Dziauddin, concept artist untuk Street Fighter V.
No Straight Roads akan dilancarkan pada musim bunga 2019 (sekitar Mac hingga Jun) untuk PC (Steam) dan PS4.


Game Percuma PlayStation Plus Mei 2021 – Battlefield V, Coffee Talk, Wreckfest

Sedar tak sedar, kita sudah memasuki bulan kelima dalam 2021. Apa pula game percuma yang bakal ditawarkan kali ini?
PlayStation Asia telah mengumumkan senarai game percuma yang akan diberikan dalam langganan PlayStation Plus untuk pasaran Asia (R3) bagi bulan Mei 2021. Ianya adalah seperti berikut, yang boleh diambil dari 6 Mei hingga 31 Mei ini:
Battlefield V (PS4)Coffee Talk (PS4)Wreckfest: Drive Hard. Die Last. (PS5)

May is upon us! PS Plus members, here are your free games starting from 6 May to 31 May!🔫 Battlefield V (PS4)☕ Coffee Talk (PS4)🏎 Wreckfest: Drive Hard. Die Last. (PS5) pic.twitter.com/u4sDqexLQs— PlayStation Asia (@PlayStationAsia) April 29, 2021

Bagi korang yang masih belum tebus game-game percuma untuk bulan April 2021, korang masih ada masa sehingga 5 Mei ini.


Filem Monster Hunter Disahkan Akan Keluar Ke Pawagam Pada September 2020

Setelah melihat beberapa gambar pelakon dan set penggambaran, filem adaptasi daripada video game keluaran Capcom ini akhirnya sudah mempunyai tarikh keluarnya ke pawagam.
Filem Monster Hunter akan dapat kita semua tonton di pawagam pada 4 September 2020, seperti yang disahkan oleh Exhibitor Relations Company melalui laman Twitter (via IGN).

The Capcom Universe is expanding. Paul W.S. Anderson and Milla Jovovich bring their RESIDENT EVIL talents to another video game adaptation, Sony's MONSTER HUNTER, which sets its trap Sept. 4, 2020. Tony Jaa, Ron Perlman also star. Game on, players.
— Exhibitor Relations Co. (@ERCboxoffice) February 7, 2019
Bulan November lalu, Sony telah berkongsikan gambar set penggambaran yang lebih meyakinkan setelah beberapa gambar sebelum itu dikeluarkan yang mengelirukan. Dalam gambar tersebut, dapat dilihat Tony Jaa yang menghunus Giant Jawblade dengan pakaian lebih dekat dengan dunia Monster Hunter! Milla Jovovich juga memakai pakaian yang seakan-akan armor set Odogaron.
Apa yang akan diceritakan dalam filem ini nanti? Terdapat sebuah dunia lain di balik dunia kita. Dunia itu dipenuhi raksasa berbahaya dan berkuasa. Apabila Lt. Artemis (Milla Jovovich) dan pasukannya tersadai di dunia asing tersebut, mereka perlu mempertahankan diri daripada makhluk-makhluk yang tidak lut akan senjata-senjata moden mereka. Untuk itu, Artemis perlu bekerjasama dengan lelaki misteri (Tony Jaa) yang menggunakan senjata ditempa dari bahagian badan makhluk-makhluk tersebut.


Apex Legends Digodam Oleh Penggodam Yang Tak Puas Hati Titanfall Digodam

Mungkin korang sedikit keliru apabila membaca tajuk di atas. Biar kami terangkan.
Ada pemain game pertama Titanfall yang masih marah dengan sesetengah pemain lain yang menggodam (hacking) dan menipu (cheating) dalam game tersebut. Untuk mendesak dan menunjukkan protes kepada Respawn Entertainment yang lambat mengatasi isu itu, mereka yang marah ini telah menggodam pula Apex Legends.
Godaman ini berlaku kira-kira jam 4 pagi (waktu Malaysia) di mana ramai pemain Apex Legends tidak dapat bermain mode-mode dalam game itu dengan lancar, sebaliknya mendapat mesej tertulis “TF1 telah diserang, maka Apex pun sama”, serta mengajak pemain melayari SaveTitanfall.com.
Di laman web itu, kumpulan ini menamakan misi untuk ‘menyelamatkan’ Titanfall ini sebagai ‘Operation Red Tape’.
“Titanfall adalah francais yang disayangi ramai, dan isu penggodam semakin teruk,” tulis laman web tersebut. “Komuniti Titanfall telah merayu kepada Respawn untuk membaiki isu ini selama lebih tiga tahun, namun menemui jalan buntu. Hari ini game ini masih dijual, dalam masa sama tidak boleh dimainkan sepenuhnya. Sudah tiba masanya untuk kami bersuara.”
Menurut banyak laporan di Reddit, godaman di Apex Legends ini berlaku di seluruh dunia untuk semua platform termasuk PC, PlayStation, Xbox dan Switch.

 Apex being hacked. from apexlegends

Kira-kira jam 10 pagi tadi, Respawn telahpun mengeluarkan kenyataan bahawa matchmaking Apex Legends telahpun kembali pulih dan pemain boleh bermain seperti biasa. Beberapa jam sebelum itu, ketika isu tersebut masih belum selesai, mereka telah memastikan bahawa serangan itu tidak memberikan sebarang kesan kepada maklumat peribadi atau akaun pemain.

We’ve confirmed that matchmaking has been restored. We’re keeping an eye on things but believe the issue to be resolved. Thanks for your patience, Legends.— Respawn (@Respawn) July 5, 2021

We’re testing a fix now and will update when we have more confidence. Additional updates may be required. In the meantime, we’ve determined that this attack—while disruptive—has not put players’ personal information or accounts at risk. More updates to come as we make progress.— Respawn (@Respawn) July 4, 2021


Tsunami Industri Game Mobile Menyumbang Keuntungan Tinggi Di Pasaran Malaysia

Perniagaan mobile game merupakan sesuatu yang besar di Malaysia dan ia mencatatkan keuntungan yang tinggi pada tahun lepas.
Menurut Chartboost, sebuah syarikat platform mobile game yang terletak di San Francisco, mengatakan bahawa pasaran video game di Malaysia telah mencatatkan keuntungan sebanyak RM418 juta pada tahun 2018.
Mobile game telah menyumbangkan separuh dari jumlah tersebut iaitu sebanyak RM227 juta untuk keseluruhan pasaran video game. Yang mana selebihnya merupakan keuntungan dari online game yang dimuat-turun dari konsol dan PC.
Pakar-pakar analisis menjangkakan bahawa menjelang tahun 2023, mobile game akan kurang menarik untung yang banyak. Ini kerana game-game PC akan terus mendominasi pasaran Malaysia disebabkan oleh rendahnya kuasa membeli dalam kalangan penduduk tempatan.
Data dari Chartboost menunjukkan kos yang diambil untuk menarik minat seorang pemain ke aplikasi Android adalah diantara 75 sen dan RM2.42 kerana keadaan trafik di Malaysia tidak mahal.
Berdasarkan informasi statistik yang telah dikumpulkan syarikat Statista yang terletak di German, jumlah populasi pemain di Malaysia tidak kira lelaki atau perempuan adalah sama iaitu sebanyak 55.3% bagi lelaki dan 44.7% bagi perempuan.

39.5% mempunyai jumlah pemain yang berumur dalam lingkungan diantara 25 hingga 34 tahun. Sementara kumpulan kedua terbesar telah disumbangkan oleh pemain yang berumur 35 hingga 44 tahun pada kadar 23.9%.
Ia diikuti pula dengan 23.8% oleh pemain-pemain muda yang berumur 18 sehingga 24. Manakala kumpulan yang paling kurang menghabiskan masa bermain adalah mereka yang berumur diantara 45 hingga 55 tahun iaitu 10.2% bagi 45-54 tahun dan 2.8% bagi 55 tahun dan ke atas.
StatCounter, laman web yang menganalisis web trafik dari Ireland berkata orang Malaysia lebih suka sebuah game yang mana mereka boleh bermain bersama (multiplayer) dengan pemain dari negara-negara Asia lain.
Ini adalah lima game yang paling banyak dimainkan oleh orang Malaysia menurut senarai top five most played mobile games di Google Play Store:
1. PUBG Mobile

PlayerUnknown’s Battlegrounds (PUBG) merupakan sebuah game multiplayer yang bertemakan genre battle royale yang dibangunkan oleh PUBG Corp. Dengan lebih daripada 100 juta muat turun di Google Play Store, game ini menjadi best-selling dan most-played di mobile game sepanjang masa pada bulan Jun 2018.
Pemain bersama dengan 100 pemain yang lain akan bertempur sesama sendiri sehingga hanya tinggal seorang yang boleh digelar sebagai pemenang. Disebabkan oleh komunitinya yang aktif, pemasaran tidak diperlukan untuk mempromosikan game ini. Namun, game ini telah diharamkan di sesetengah negara kerana dikatakan ia boleh menyebabkan ketagihan melampau kepada pemain muda.
JomBaca: PUBG Telah Diharamkan Di Jordan, Fortnite Akan Turut Diharamkan Dalam Masa Terdekat
2. Mobile Legends: Bang Bang

Ini merupakan sebuah game multiplayer online battle arena yang mana telah dibangunkan oleh Shanghai Montoon Technology.
Ia juga popular di Asia Tenggara dengan jumlah muat turun melebihi 100 juta dan telah disahkan sebagai game pertama dalam eSport yang akan termasuk dalam acara Sukan Asia Tenggara 2019.
Pemain boleh memilih hero kegemaran pemain. Mereka akan berentap dalam perlawanan 5v5 di mana pemain perlu musnahkan kubu pertahanan lawan dari awal sehingga yang terakhir untuk mencapai kemenangan.
3. Pokemon Go

Satu lagi game yang telah dimuat-turun lebih daripada 100 juta ialah Pokemon Go, sebuah game augmented reality yang dibangunkan oleh Niantic. Berkolaborasi dengan Nintendo Co Ltd dan The Pokemon Co, ia telah dikeluarkan pada tahun 2016 untuk Android dan iOS.
Pemain perlu menggunakan GPS untuk mencari, memburu, menangkap, berlatih dan berlawan dengan makhluk-makhluk Pokemon yang boleh dikesan di dunia sebenar. Pokemon Go kekal dalam posisi sebagai game yang paling sensasi dan digelar sebagai “Best Mobile Game” oleh Game Developer Choice Awards dan “Best App of the Year” oleh TechCrunch.
4. Clash of Clans

Clash of Clans pula merupakan sebuah game strategi yang dibangunkan oleh Supercell, sebuah syarikat game dari Finland.
Game ini bertemakan dunia fantasi di mana pemain menjadi ketua kampung. Pemain bertanggungjawab untuk membina kampung menggunakan sumber-sumber yang ada dengan menyerang kampung lain.
Pemain juga boleh menyertai berjuta-juta kumpulan dari seluruh dunia. Clash of Clans telah dimuat-turun lebih daripada 500 juta di Google Play Store.
5. Candy Crush Saga

Satu lagi game yang dimuat-turun lebih daripada 500 juta di Google Play Store iaitu Candy Crush Saga, sebuah game matchthree puzzle yang dikeluarkan oleh King pada tahun 2012.
Pada mulanya, ia dikeluarkan untuk Facebook tapi kemudian diperkenalkan ke mobile dan platform PC untuk iOS, Android dan Windows 10.
Dengan lebih daripada trillion level yang boleh dimainkan, pemain boleh menyelesaikan level-level yang berbeza dan rancang pergerakan mereka dengan padankan candy sebanyak tiga atau lebih dalam satu baris. Game ini juga disertakan dengan jumlah had pergerakan yang boleh dilakukan dalam masa yang telah ditetapkan.
Lima tahun selepas dikeluarkan, Candy Crush Saga mendapat carta tertinggi sebagai highest grossing mobile app dan King telah mengeluarkan tiga lagi game dengan genre yang sama iaitu Soda Saga, Jelly Saga dan Friends Saga.
Sumber: TheMalaysianReserve


Filem The Last of Us Kini Tergendala Disebabkan Naughty Dog Dan Sony Tidak Sependapat

Naughty Dog dan Sony yang kini mempunyai idea yang berbeza membuatkan filem ini tidak berjalan, kata pengarah.

Jalan cerita yang ditampilkan dalam The Last of Us boleh dikatakan antara penceritaan terbaik pernah dihasilkan dalam mana-mana video game. Berita tentang game ini akan diadaptasikan kepada layar perak membuatkan ramai peminat game ini teruja.
Namun, perkembangan filem adaptasi dari game ini nampaknya tidak berjalan seperti yang diingini. Pengarahnya, Sam Raimi telah memberitahu IGN bahawa filem The Last of Us kini tergendala disebabkan pihak Naughty Dog dan Sony memiliki pendapat yang berbeza mengenai halatuju filem ini.
Beliau mengatakan bahawa kedua-dua pihak Naughty Dog dan Sony tidak mahu menggerakkan filem ini. Pengarah kreatif Naughty Dog, Neil Druckmann dikatakan tidak bersetuju dengan pengarahan yang dimiliki oleh filem ini.
“Sekarang ini ia hanya duduk di situ. Mereka tidak mahu bergerak ke hadapan, dan bukan tugas saya untuk menyatakan sebabnya, dan Neil, saya rasa, sedang tidak bersetuju dengan mereka tentang beberapa perkara, jadi filem ini hanya tergendala begitu sahaja. Dan saya tiada kuasa untuk menggerakkannya,” kata Raimi.

Syarikat di bawah Sony, Screen Gems mengumumkan pada tahun 2014 bahawa mereka akan mengadaptasi game action-adventure, survival horror ini kepada filem – dengan Neil Druckmann sendiri akan bertanggungjawab sebagai penulis skrip. Sejak pengumuman itu, tiada perkembangan tentang pra-produksi atau mengumumkan pelakon-pelakonnya. Semuanya masih tergantung.


Warframe: Sebuah Game Percuma Yang Lebih Inovatif Daripada Game Berbayar

Warframe merupakan game co-op RPG third-person shooter yang boleh dimainkan secara percuma. Game ini dilancarkan di platform berbeza pada waktu yang berlainan — PC (Mac 2013), PS4 (Nov 2013), Xbox One (Sep 2014) dan Switch (Nov 2018).
Melalui pelbagai kemaskini dan kandungan tambahan percuma, Warframe merupakan salah satu contoh game percuma yang lebih inovatif berbanding sesetengah game berbayar yang ada di pasaran pada waktu ini.
Semasa TennoCon yang berlangsung pada hujung minggu lalu, Digital Extremes telah berkongsikan beberapa info baru dan memperlihatkan beberapa trailer baru untuk Warframe.
Yang menjadi perhatian utama dalam perkongsian ini ialah mode baru yang digelar Empyrean, iaitu mode pertempuran antara kapal-kapal angkasa.
Dalam video 44 minit di bawah, mereka memperlihatkan gameplay tiga orang pemain yang menaiki sebuah kapal perang angkasa yang diberi nama Railjack. Misi mereka ialah untuk mengembara di dalam sistem solar bagi mencari makhluk asing untuk dihapuskan dan di-loot. Semasa berada di atas kapal, mereka boleh mengawal perisai, sistem senjata dan bermacam alatan khas yang ada untuk kapal perang angkasa itu.

Mereke turut mengumumkan yang Empyrean akan mempunyai satu jenis quest baru yang dibina dalam fungsi yang dipanggil Squad Link. Fungsi ini akan mengkoordinasikan pelbagai misi antara skuad-skuad berbeza dalam lokasi map yang berlainan. Misalnya, satu skuad akan mengejar sebuah Railjack musuh yang dilindungi dengan perisai yang ampuh, manakala skuad lain pula di dalam planet berdekatan akan ditugaskan untuk memusnahkan generator kuasa untuk kapal yang ingin diserang itu tadi.
Di samping itu, expansion ini juga dikatakan akan meningkatkan grafik serta musuh AI yang dikemaskini bagi mewujudkan satu pertempuran yang lebih dinamik.
Mereka masih belum dedahkan bilakah expansion terbaru ini akan dilancarkan ke dalam Warframe.


Ubi 30: Game Percuma Untuk September 2016 – The Crew!

Ubisoft terus meraikan ulang tahun ke-30 mereka dengan game percuma untuk bulan September 2016!

Kempen Ubi 30 diteruskan dengan memberikan game percuma untuk bulan Setember 2016, iaitu The Crew. Game bergenre open world racing yang dikeluarkan pada 2 Disember 2014 ini akan anda boleh download percuma secara digital bermula 14 September 2016 nanti di laman Ubi 30.
Anda akan diberikan peluang untuk download game ini secara percuma selama 30 hari di platform PC, dan selepas anda telah download, ia akan menjadi milik anda buat selamanya.
Ubisoft sebelum ini telah melancarkan kempen Ubi 30, yang mana sepanjang tahun ini, 7 game akan diberikan percuma – satu game untuk setiap bulan. Antara game telah Ubisoft berikan secara percuma adalah Prince of Persia: The Sands of Time, Tom Clancy’s Splinter Cell, dan Rayman Origins.

Continue the #Ubi30 celebrations with The Crew, available for free from September 14 on PC! #NeverDriveAlone pic.twitter.com/EYwdvmPKj3
— Ubisoft Club (@UbisoftClub) September 7, 2016


Sebuah Game Mobile Sim Yang Menguruskan Pasukan Esports League of Legends Dilaporkan Sedang Dibangunkan

Pernah tak anda terfikir, apabila melihat kejayaan sesebuah pasukan esports, anda berkata, “aku kalau diberi peluang, aku nak jadi pengurus kepada sebuah pasukan esports.”

Impian anda itu mungkin bakal menjadi kenyataan, di mana sebuah game mobile simulasi yang menjadikan anda seorang pengurus untuk pasukan esports League of Legends dikatakan sedang dibangunkan oleh Tencent. Sekiranya anda tidak tahu, Tencent merupakan syarikat gergasi dari China yang memiliki anak-anak syarikat seperti Supercell (Clash Royale) dan Riot Games (League of Legends).
Laporan ini dikatakan telah di-leaked di sebuah forum di China, yang kemudian disebarkan di Twitter. Game simulasi ini dilaporkan bakal digelar Code Season Seven, dan melihat daripada screenshots yang telah diambil, kelihatan seperti game ini bakal mendapat kebenaran serta lesen daripada para pemain sebenar League of Legends untuk ditampilkan ke dalam game simulasi ini.
Bermakna, logo, nama pasukan dan para pemain daripada KT Rolster, Echo Fox, Newbee dan banyak lagi akan dibawakan ke dalam game mobile ini.
Dapat juga dilihat antara mesej yang terdapat dalam game ini, salah seorang pemain “Rookie” berjaya membunuh Faker, salah seorang pemain League of Legends yang cukup terkenal. Anda boleh lihat screenshots ini di bawah:

Tencent's new mobile lol esports simulation game:Code Season 7.https://t.co/ELWnygU0TW pic.twitter.com/V6qx1OamFK
— Shengyi (@Marco_YS35) May 31, 2017
Sekiranya anda masih tidak dapat menggambarkan bagaimana game ini akan dimainkan, game seperti Football Manager mungkin adalah perbandingan yang sesuai. Dalam Football Manager, kita menguruskan sebuah pasukan bola sepak, manakala dalam Code Season Seven pula kita akan menguruskan sebuah pasukan esports, spesifik kepada pasukan League of Legends.
Mungkin kita berpeluang untuk memilih senarai roster dalam pasukan kita – membuang pemain-pemain yang sudah tidak mempamerkan persembahan yang baik, dan kemudian mengambil bakat-bakat baru yang muncul. Seterusnya sesebuah perlawanan League of Legends itu akan berjalan dengan sendiri dan kita akan hanya “melihat dari jauh”.
Mungkin kita perlu mencari pelbagai penaja untuk meneruskan kelangsungan pasukan kita. Mungkin.

Buat masa ini, Tencent belum lagi mengesahkan apa-apa mengenai khabar angin ini. Adakah ia akan dilancarkan di seluruh dunia atau hanya di China? Adakah ia akan mempunyai versi di platform-platform lain atau hanya versi mobile?
Melalui khabar angin ini, apakah reaksi anda daripada game ini? Apa pendapat anda?


Ada Easter Egg Mortal Kombat Dalam For Honor, Korang Perasan Tak?

Korang mesti tak perasan, kan? Kan?

Di sebalik For Honor yang merupakan sebuah game fighting yang menggunakan senjata-senjata tajam, terdapat satu easter egg yang diselitkan dengan sebuah lagi game fighting, iaitu Mortal Kombat.
Seorang redditor telah perasan, yang mana kita semua tidak, bahawa terdapat satu babak dalam Mortal Kombat yang diselitkan di sebuah penjuru dalam satu map di For Honor. Lihat gambar di bawah, pastinya mengingatkan kita tentang babak pit stage yang terdapat dalam Mortal Kombat 2.

Watak yang berapi itu adalah Blaze, karakter daripada Mortal Kombat: Deadly Alliance, Mortal Kombat: Armageddon dan Mortal Kombat: Unchained, yang mana karakter ini pernah ditampilkan dalam banyak siri dalam francais ini, termasuk yang terbaru, Mortal Komnat X. Manakala, seorang lagi watak itu adalah Hornbuckle.
Nampaknya, salah seorang developer di Ubisoft yang membangunkan For Honor ini adalah peminat tegar francais Mortal Kombat.

Sesi open beta untuk For Honor baru sahaja tamat awal pagi tadi. Dalam pandangan Suka Duka Beta: For Honor, apa yang membuatkan kami begitu seronok memainkan game ini adalah, ia adalah game perlawanan pedang paling unik dan realistik pernah kami mainkan.
For Honor akan dilancarkan pada 14 Februari 2017 di PC, PS4 dan Xbox One.
Kredit VG247.


Doom: Video Trailer Single Player – Leak atau Palsu Ianya Masih Mengagumkan!

Nampaknya trend leak ini diteruskan pula dengan video single player Doom!

Ramai yang masih menanti apakah sebenarnya yang akan ditawarkan dalam mode single player Doom ini nanti. Khabarnya id Software melaporkan kita boleh memainkan gameplay hampir 13 jam di dalam single player itu – lama tu bagi sebuah game FPS!
JomBaca: Doom: id Software Jangkakan 13 Jam Untuk Single Player
Semalam, kita disajikan dengan video trailer single player yang kononnya leak! Bagaimanapun beberapa fakta menimbulkan keraguan.
[su_dailymotion url=”http://www.dailymotion.com/video/x478792″]
Pertama, trailer tersebut menggunakan nama ‘Doom 4’ dan kedua, ianya menggunakan tajuk ‘Fight Like Hell’ – tajuk yang sama digunakan dalam trailer cinematic live-action yang di-release Bethesda sebelum ini!
JomBaca: Doom: Jom Layan Live Action Trailer!
Walaubagaimanapun, trailer ini masih mengagumkan dan membuatkan kitorang teruja untuk memainkan Doom nanti! Game FPS klasik ini kembali dengan gameplay diperbaharui dan kitorang dah mainkan Beta Doom baru-baru ini! Jom baca pengalaman kitorang semasa Beta!
JomBaca: Suka Duka Beta: Doom – Kembalinya Kegemilangan Arena Shooter?


Saksikan Satu Lagi Trailer Baru Untuk Star Wars: Jedi Fallen Order

Semalam, kita dah pun menyaksikan 15 minit gameplay Star Wars: Jedi Fallen Order melalui pentas EA Play.
Terbaru, dalam sidang media Xbox di E3 2019 yang baru tamat sebentar tadi, Respawn telah mengeluarkan satu lagi trailer baru untuk Star Wars: Jedi Fallen Order. Ia memperlihatkan beberapa babak daripada gameplay semalam, serta beberapa babak baru yang belum pernah dilihat seperti Cal berenang untuk mengejar dan seterusnya memanjat AT-AT.
Jom layan:

Star Wars: Jedi Fallen Order akan dilancarkan pada 15 November ini untuk PC, PS4 dan Xbox One.


Final Fantasy XV Diumumkan Untuk PC, Akan Datang Pada Awal Tahun 2018

Pemain PC kini boleh menikmati Final Fantasy XV yang sebelum ini dilancarkan untuk konsol sahaja.

Berita besar ini disampaikan oleh pengarah Final Fantasy XV, Hajime Tabata semasa Gamescom 2017.
Square Enix mengeluarkan kenyataan akhbar bahawa Final Fantasy XV tiba untuk PC pada awal tahun 2018 dan edisi PC kali ini mendapat kerjasama bersama Nvidia.
Teknologi GameWorks Nvidia turut serta dalam edisi PC untuk menjana grafik masa sebenar dan simulasi fizik. Berikut ialah perkara-perkara menarik untuk Final Fantasy XV Windows Edition:

NVIDIA Flow – mencipta asap, api dan bendalir seakan hidup.
NVIDIA HairWorks – mencipta bebulu dan rerambut yang dinamik untuk karakter, haiwan dan raksasa dalam game.
NVIDIA ShadowWorks – membolehkan karakter mempunyai bayang-bayang tersendiri.
NVIDIA Turf Effects – menghidupkan suasana rumput dan tumbuh-tumbuhan seakan realistik dalam game.
NVIDIA VXAO – menambah kedalaman realistik berdasarkan prinsip fizik bayang-bayang dan cahaya.

Anda boleh juga ambil screenshot yang cantik-cantik dengan sokongan GeForce Experience.

NVIDIA Ansel, salah satu alat fotografi terdapat dalam game membolehkan pemain untuk menangkap gambar dari mana-mana tempat, laraskan dengan filter selepas proses, tangkap gambar HDR dalam format tinggi dan berkongsi screenshot dalam 360 melalui telefon pintar, PC ataupun headset VR.
NVIDIA ShadowPlay Highlights menangkap atau merakam pencapaian gaming pemain dalam video dan screenshot secara automatik. Pemain juga boleh berkongsi pencapaian melalui pelbagai saluran media sosial.

Saksikan video cemerlang Final Fantasy XV: Windows Edition di bawah:

Lebih menarik lagi, semua update dan DLC yang dikeluarkan untuk konsol akan termasuk sekali serta mod first-person baru diperkenalkan untuk edisi PC.
Final Fantasy XV: Windows Edition akan dikeluarkan untuk Steam dan Origin.


Super Toy Cars: Apabila Kereta Mainan Berlumba!

Bayangkan kereta mainan korang boleh dijadikan sebagai kereta lumba. Ini mungkin imaginasi korang masa kecik-kecik dulu, bukan?

Super Toy Cars, game dari developer Eclipse Games ini akan berada di pasaran pada 1 Mei 2016. Game ini akan berada di konsol PlayStation 4 dan juga Xbox One.

Game bergenrekan racing ini boleh dimainkan secara single-player dan juga multiplayer. Ada lebih kurang 16 jenis kenderaan yang boleh digunakan dalam perlumbaan ini dan juga terdapat 15 jenis litar di dalam 5 kawasan yang boleh dimainkan.

Berlumba di mana sahaja, bilik tidur, ruang tamu, bilik rehat ataupun dapur. Main bersama rakan korang untuk menentukan siapa yang hebat. Upgrade dan customize kereta korang mengikut citarasa dan juga pastikan kereta korang di-upgrade semaksima yang boleh!
Jom kita layan dulu trailer Super Toy Cars:
https://www.youtube.com/watch?v=Degef8zE3Qw
ADIOS!!


Pelakon Quiet Dari Metal Gear Solid V: The Phantom Pain Jadi Watak Rahsia Dalam Death Stranding?

Makin misteri game ni, makin galak peminat cuba merungkai rahsia trailer terbaru Death Stranding.

Menurut spekulasi peminat yang gigih cuba merungkai rahsia game bernama Death Stranding yang dibangunkan Hideo Kojima – Stephanie Joosten, pelakon yang memainkan watak Quiet di dalam Metal Gear Solid V: The Phantom Pain akan muncul di dalam game tersebut.

Di dalam trailer terbaru Death Stranding, peminat mengaitkan karakter baru yang diperlihatkan di dalam trailer Death Stranding di Tokyo Games Show kepada Stefanie Joosten. Raut bentuk wajah karakter tersebut kelihatan seakan wajah pelakon suara tersebut. Bendera Belanda/Netherlands yang dipakai karakter tersebut juga dikaitkan kerana Joosten sendiri berasal dari negara tersebut!

👍🇳🇱😀 https://t.co/xyt1vBhSqc
— Mickymactroy (@mickymactroy) September 23, 2018
Joosten sendiri tidak menjawab spekulasi ini, bagaimanapun agensi pengurusannya membalas dengan thumbs up! Sesuatu sungguh!
JomBaca: Gadis Gaming: Stefanie Joosten, Gadis Belanda Inspirasi Kojima!
Selain itu, Troy Baker yang memainkan watak lelaki misteri bertopeng emas di dalam trailer tersebut menyertai barisan bintang seperti Norman Reedus, Mads Mikkelsen, Guillermo del Toro, Léa Seydoux, Lindsay Wagner, dan Emily O’Brien. Hanya masa akan menentukan sekiranya Stefanie Joosten akan menyertai senarai ini secara rasmi.
Kitorang menjangkakan pengumuman rasmi daripada Kojima Productions tak lama lagi menjelang pelancaran game Death Stranding yang masih belum mempunyai tarikh pelancaran.


DLC Pertama Dragon Ball FighterZ Akan Bawakan Ayah Goku, Bardock Dan Broly

Dua karakter terbaru tambahan!

Banda Namco telah mendedahkan yang DLC pertama untuk Dragon Ball FighterZ akan membawakan dua karakter yang agak unik. Dua karakter tersebut ialah ayah Goku, iaitu Bardock dan musuh ketat Goku, iaitu Broly.
DLC pertama ini diumumkan Bandai Namco dalam majalah V-Jump, menurut laporan Siliconera.
Bardock akan memiliki gerakan super yang digelar Revenger Assault, yang mana menukarnya menjadi Super Saiyan dan menghujani serangan dari arah atas. Broly pula mempunyai serangan tenaga dari arah udara yang dipanggil Gigantic Meteor.
Walau bagaimanapun, Bandai Namco buat masa ini masih belum mengumumkan bilakah DLC ini akan dilancarkan dan berapakah harganya.
Pek DLC ini juga dikatakan akan mempunyai loot tambahan dari segi pakaian dan aksesori karakter bagi mereka yang memiliki Dragon Ball Xenoverse 2.

Dragon Ball FighterZ kini boleh dimainkan di PC, PS4 dan Xbox One.


Overcooked 2: Boleh Beli or Boleh Blah!?

Overcooked 2 merupakan sekuel kepada Overcooked, game yang dibangunkan oleh Ghost Town Games dan diterbitkan oleh Team17. Ia dilancarkan pada 7 Ogos 2018 untuk PC, PS4, Xbox One dan Nintendo Switch.

Dari segi genrenya, ia adalah sebuah game simulasi memasak, yang boleh dimainkan sehingga 4 pemain.
Penulis tidak pernah bermain game pertama Overcooked, sebaliknya bermain Overcooked 2 merupakan kali pertama penulis bermain siri game ini. Bermakna, reviu ini tidak akan membandingkan antara Overcooked dengan Overcooked 2, tetapi akan mengulas dari pandangan seorang yang pertama kali bermain game memasak ini.
Apa Yang Terjadi Di Dapur Belakang

Apakah konsep game ini? Overcooked 2 ini boleh diumpamakan seperti siri game Diner Dash. Namun, apa yang membezakannya, kalau Diner Dash memaparkan apa yang berlaku di barisan hadapan sesebuah restoran, iaitu kita diberi tugas sebagai seorang pelayan (waiter/waitress) — membawa pelanggan duduk, mengambil menu, meletakkan pesanan ke dapur, dan membersihkan meja — Overcooked 2 pula adalah sebuah game yang menceritakan apa yang berlaku di dapur belakang.
Maksudnya, ia seolah-olah setelah pelayan meletakkan pesanan, tugas kita ialah untuk menyiapkan menu tersebut, dan kemudian makanan yang dah siap itu akan diberikan kepada pelayan untuk dihidangkan kepada pelanggan.
Lebih Susah Daripada Masak Megi

Overcooked 2 semestinya adalah sebuah game memasak yang lebih susah daripada korang masak megi. Gameplaynya adalah sangat menyeronokkan — kita perlu memotong bahan-bahan mentah seperti ayam, daging, ikan dan lain-lain; tanak nasi dan rebus pasta; campurkan bahan-bahan dalam “mixer”, bakarkannya, stimkannya, letakannya di atas pinggan sebelum ia tersedia untuk dihidangkan.
Semua aktiviti memasak tersebut berbeza mengikut menu yang diminta. Kalau burger, kita perlu masak dagingnya dulu, sebelum dihidangkan bersama-sama dengan keju, kobis dan roti. Kalau sushi, kita perlu tanak nasi, potong ikan dan gulungkannya dengan rumpai laut. Kalau piza, letakkan tomato dan keju di atas doh, kemudian bakarkannya di dalam ketuhar. Ada juga kek coklat, di mana kita perlu masukkan coklat dan tepung ke dalam mixer, seterusnya bakarkannya.
Menu yang ada dalam game ini sememangnya beraneka, membuat kita sukar untuk menghafal menu-menu itu, melainkan mengikut sahaja apa disuruh oleh menu tersebut.
Pecah Perut, Sampai Boleh Bergaduh

Apa yang membuatkan game ini benar-benar menyeronokkan ialah apabila suasana di dapur itu mula menjadi tegang dan kelam-kabut. Pelanggan sudah marah kerana makanan lambat sampai, kita pula tersalah buat menu, daging pula terlebih masak sehingga kuali terbakar (overcooked), nasi pula terlupa nak tanak, kena pula ambil pemadam api sebab dapur dah mula berasap dan berapi, pinggan tak basuh lagi serta macam-macam lagi.
Kebiasaanya, apabila bermain co-op, setiap pemain itu akan mempunyai tugas masing-masing. Seorang potong bahan-bahan mentah, seorang tukang goreng, seorang tukang hidang makanan, misalnya. Suasana akan mencuit hati apabila seorang pemain mula membuat silap dan pemain lain akan mula menyalahkan pemain tersebut. Permainan akan menjadi pecah perut sehingga bergaduh mulut apabila tidak mampu mencapai markah atau bintang yang disasarkan.
Dapur Yang Menggila

Jika diikutkan, menu yang perlu disediakan tidak sesusah mana pun. Apa yang membuatkan game ini semakin lama semakin bertambah sukar adalah rekaan dapur (atau arena atau map atau apa sahaja yang korang nak panggil) yang berbeza di setiap level.
Rekaan dapur ini akan membuatkan setiap bahan mentah, tempat menggoreng, pinggan, tempat kutip pinggan, singki — semuanya sengaja diletakkan berjauh-jauhan untuk tidak membuatkan para pemain menghabiskan level tersebut dengan mudah. Penulis bertambah kagum dengan rekaan dapurnya apabila ia ditampilkan dengan cukup kreatif untuk memberikan kesukaran yang lebih banyak kepada para pemain.

Antara rekaan dapur yang ada dalam game ini ialah platform-platform yang bergerak, portal-portal yang membawa pemain dari satu kawasan yang tidak boleh diakses ke kawasan yang lain, api yang dicampak ke kawasan dapur secara rawak dan banyak lagi. Terdapat banyak juga level di mana sesetengah pemain sahaja boleh mengakses kepada satu-satu kawasan di dapur itu. Maknanya, setiap pemain perlu bekerjasama untuk memastikan setiap persediaan hidangan itu sentiasa berjalan lancar.
Kadang-kala, nampak sahaja rekaan dapur (belum mula main lagi), kami sudah tertawa kerana rekaan dapurnya yang tidak masuk akal dan sangat melucukan. Antaranya, dapur diletakkan di antara dua jalan (di tengah-tengah ada kereta lalu), di atas belon udara, di kawasan perlombongan, di atas sungai dan banyak lagilah tempat yang sememangnya kelakar.
Mode Yang Ada

Overcooked 2 menampilkan 3 game mode — Story, Arcade dan Versus.
Story secara asasnya ialah progression utama dalam game ini. Ia tidaklah mempunyai story yang korang boleh layan. Korang boleh skip sahaja setiap dialog yang ada kerana kisah yang dibawakan terlalu ringan. Mode ini ada map progression yang kita boleh berjalan memilih level menggunakan van.
Arcade pula sebenarnya merupakan level-level dari Story yang boleh dimainkan semula.

Mode ketiga ini sebenarnya yang lebih menarik, iaitu Versus. Story dan Arcade merupakan mode untuk co-op, manakala Versus ini pula ialah mode pertarungan 2v2 — dan rekaan dapurnya tidak sama dengan apa yang ada dalam Story dan Arcade. Mode ini merupakan mode yang lebih mencuit hati, tegang dan lebih sakit hati berbanding dua mode di atas.
Apa yang melucukan adalah pemain lawan boleh mencuri bahan-bahan mentah yang telah kita potong, masakan yang telah kita masak, malah mengambil pinggan kita yang telah siap untuk dihidang dan masukkan ke kounter mereka. Senang cerita, kita penat-penat masak, pihak lawan curi dan mereka yang dapat markah. Memang sakit hati apabila dapat pihak lawan yang sejahat itu haha!
Bukan itu sahaja, malah pemain lawan juga boleh membaling bahan-bahan mentah sehingga kita boleh terjatuh dan perlu menunggu untuk respawn.
Karakter-Karakter Comel

Semakin tinggi level yang dimainkan dalam Story, semakin banyak karakter yang akan di-unlock. Semua karakter ini comel-comel belaka.
Namun, apa yang paling comel ialah ada karakter rakun yang menaiki kerusi roda. Bayangkanlah, seorang (atau seekor?) chef rakun yang berkerusi roda memasak di dapur! Memang berdekah kami ketawa apabila melihat karakter ini pertama kali beraksi.
Online & Local Co-Op
Satu lagi kekuatan game ini ialah kita bukan sahaja boleh bermain secara online atau local, tetapi juga boleh menggabungkan kedua-duanya sekali. Maksudnya, kita boleh team-up secara local, kemudian invite pula rakan lain secara online, seterusnya bermain bersama — asalkan tidak melebihi daripada 4 pemain.
Fungsi ini sangat perlu dipuji kerana tidak banyak game co-op yang membawakan fungsi ini.
Apa Yang Kurang?

Kekurangan yang ada dalam game ini bukanlah datang daripada gameplaynya kerana gameplay yang ditampilkan dalam Overcooked 2 adalah sangat menghiburkan dan memuaskan.
Penulis agak kurang senang dengan tiada butang untuk “restart” apabila setiap level dihabiskan — tidak kira dalam apa jua mode. Setiap kali sesuatu level tamat, sekiranya kita mahu ulang semula level tersebut — sama ada disebabkan gagal atau mahu meninggikan lagi bintang yang dicapai — pemain perlu keluar ke menu hadapan semula dan pilih semula level tersebut. Semua ini mengambil kira-kira 5 minit.
Selain itu, penulis agak kurang gemar juga dalam mode Arcade dan Versus, pemain tidak dibenarkan memilih terus sesuatu level. Sebaliknya, setiap pemain perlu undi level mana yang ingin dimainkan, dan sekiranya ada pemain yang tersalah tekan, kemungkinan untuk bermain level yang tidak diingini itu ada. Pada pandangan penulis, ia akan lebih baik sekiranya party leader memilih sahaja terus level yang ingin dimainkan tanpa perlu untuk mengundi.
Kesimpulan – BOLEH BELI or BOLEH BLAH!?
Mencari party game yang menghiburkan, mencuit hati, karakter-karakter yang comel, dalam masa sama memerlukan skil koordinasi tangan dan memori yang baik serta kerjasama sepasukan yang mantap? Overcooked 2 adalah game yang BOLEH BELI untuk korang. Tambahan pula, game ini hanya berharga RM99 di PlayStation Store dan RM44 di Steam.
Agak sukar sebenarnya untuk penulis fikirkan mengapa korang tidak mahu mainkan game ini kerana ia adalah sebuah game yang sangat menyeronokkan. Mungkin kalau mahukan game yang tenang dan relaks serta tidak mahukan game yang kelam-kabut dan tegang, Overcooked 2 mungkin BOLEH BLAH untuk korang.
+ Gameplay yang menyeronokkan
+ Mencuit hati apabila bermain co-op
+ Karakter yang comel
+ Perlukan koordinasi tangan/memori yang baik
+ Melatih kerjasama sepasukan
+ Rekaan dapur yang kreatif
– Tiada butang “restart” selepas level habis
– Tidak boleh pilih terus level dalam Arcade/Versus


Jom Tengok Pembaharuan Dalam Kemaskini Sistem Xbox One Yang Dikeluarkan Untuk Preview Kepada Pemain

Sistem kemaskini terbaru Xbox One sekarang boleh dimuat-turun untuk ahli Insider dan terkandung beberapa ciri-ciri terbaru yang hebat.
Patch terbaru membolehkan korang menjemput rakan korang untuk menyertai bersama dalam aplikasi live streaming Microsoft yang telah dijenamakan semula iaitu Mixer. Walau bagaimanapun, Microsoft mengingatkan bahawa sehingga ciri itu digunakan dengan lebih meluas. Buat masa ini ia hanya boleh didapati untuk pengguna Alpha Insider, dan bukan ahli Beta. Korang juga perlukan langganan Xbox Live Gold untuk menjemput kawan untuk melakukan live streaming bersama-sama.
Aplikasi Mixer
Tambahan pula, kemaskini terbaru ini membenarkan korang untuk menghubungkan akaun Microsoft kepada controller tertentu. Ini bermakna, pada masa akan datang, jika korang hendak bermain semula Xbox One, butang kekunci di controller yang korang sudah tetapkan akan log masuk akaun yang ditetapkan. Ini sangat berguna kerana jika korang berkongsi Xbox One dengan orang lain, korang akan mendapat spesifikasi controller yang berbeza mengikut akaun masing-masing.
Akhir sekali, kemaskini preview terbaru ini telah memperbaiki masalahnya. Baca nota penuh patch di bawah untuk mengetahui dengan lebih lanjut:
Nota Patch Prebiu Alpha Xbox One Build 1706.170526-2218
Ciri-ciri terbaru
Selamat datang ke 1706 di Xbox One! Bulan ini Microsoft melakukan penambahbaikan seperti yang diminta oleh peminat. Ciri-ciri baru untuk Mixer dan banyak lagi!
Nota: Tidak semua ciri-ciri yang dirancang untuk kemaskini 1706 boleh didapati buat masa ini.
Profile
Apabila pengguna log keluar dipilih ke dalam Guide, alamat emel yang berhubung dengan akaun mereka sekarang akan ditunjukkan di bawah profil mereka. Apabila pengguna log masuk, akaun mereka juga akan ditunjukkan di bawah profil mereka di Home.
Ciri ini dihidupkan secara tetap untuk akaun dewasa dan boleh dimatikan untuk akaun kanak-kanak. Akaun dewasa boleh mematikan ciri ini menerusi navigasi ke Settings > Accounts > Sign-in, Security & Passkey.
Co-streaming
Anda kini boleh menjemput rakan untuk bergabung streaming dengan korang! Log masuk dengan akaun yang sudah ada langganan Xbox Live Gold dan jemput rakan korang untuk menyertai parti korang. Sebaik sahaja korang mulakan penyiaran game dari Guide, korang akan boleh memilih “invite party to co-stream” untuk Party Tab.
Co-streaming kini boleh didapati hanya untuk Alpha Insider. Jadi kami menyarankan korang menggunakan forum Insider untuk sync up dengan ahli Alpha Insider lain untuk mencuba ciri ini.
Menghubungkan controller
Log masuk ke akaun Xbox korang sekarang boleh dilakukan dengan menekan pada butang Xbox terima kasih kepada controller terbaru dengan ciri yang boleh menghubungkan akaun korang kepada controller spesifik dengan membuka Guide, navigasi ke Settings > Account > Sign-in, Security & passkey dan pilih pilihan “This controller signs in…” diikuti dengan “Link controller.”
Dari situ, cuba ciri itu untuk dengan log keluar dari akaun anda dan matikan controller anda dan hidupkan semula.
Yang telah diperbaiki
Windows Sonic

Telah memperbaiki isu yang mana boleh menyebabkan gangguan bunyi dan audio apabila Windows Sonic dihidupkan.

Skype UWP

Telah memperbaiki yang mana kadangkala boleh menyebabkan Skype UWP tergendala semasa digunakan.

Mixer

Telah memperbaiki isu yang mana kadangkala boleh menyebabkan papan kekunci maya hilang fokus (Menghalang teks daripada masuk).

Isu yang diketahui
Party Chat

Apabila memulakan sesi party chat, ikon “connecting” mungkin tidak pernah hilang dan parti itu gagal untuk dihubungkan.
Workaround: Cipta parti baru dan jemput ahli parti.

Audio

Apabila menggunakan Windows Sonic atau Dolby Atmos untuk fon kepala, anda mungkin mendengar statik di dalam audio itu. Isu ini sedang disiasat oleh pasukan pembangunan.

Games & Apps

Genting game dan app kadangkala tidak kelihatan dalam Games & Apps.

Mixer

Selepas menolak papan kekunci maya, usaha untuk melancarkan semula papan kekunci maya mungkin gagal.
Apabila menukar game sementara bersiaran dengan Mixer. Stream menjadi tergendala dan tidak membenarkan pengguna untuk menutup atau menghidupkan semula penyiaran.
Workaround : Hidupkan semula konsol.


Bandai Namco Akan Adakan Livestream ISTIMEWA Untuk Dragon Ball FIghterZ Pada Awal Pagi Nanti

Bandai Namco tidak mahu korang lepaskan livestream ini!

Selepas mengeluarkan sebuah trailer yang cukup epik semalam – memperlihatkan Beerus, Hit dan Goku Black buat kali pertama – hari ini Bandai Namco mengumumkan sesuatu yang lebih menarik.
Bandai Namco telah mengumumkan bahawa mereka akan mengadakan satu sesi livestream “istimewa” pada 4 pagi, 19 Disember 2017 (waktu Malaysia). Mereka akan tampilkan tiga Youtuber dalam livestrean ini, iaitu maximilian, PerfectLegend dan Rhymestyle, dan mereka tidak mahu korang terlepas untuk menonton livestream ini!
Korang boleh saksikannya di laman Twitch rasmi Bandai Namco US.
Apa yang bakal didedahkan dan diperlihatkan dalam livestream ini? Persoalan ini hanya akan terjawab pada awal pagi nanti!

Dragon Ball FighterZ akan dilancarkan di PC, PS4 dan Xbox One pada 26 Januari 2018.


PlayStation Vita Menyambut Ulang Tahun Ke-6 – Apa Game Kegemaran Korang Di Platform Ini?

Apakah memori paling indah selama enam tahun korang bermain peranti handheld ini?
Enam tahun lalu, pada 17 Disember 2011, handheld terbaru daripada Sony, diberi nama PlayStation Vita telah dilancarkan untuk pasaran Jepun. Ia kemudiannya dikeluarkan ke pasaran di seluruh dunia pada Februari 2012.
Bagi meraikan ulang tahun ke-6 ini, akaun Twitter rasmi PlayStation Japan telah menanyakan kepada para pemain, apakah game kegemaran mereka di PS Vita.

【感謝!】おかげさまでPlayStation®Vitaは2011年12月17日の発売から6周年を迎えました。ということで、皆さんがお好きなPS Vitaタイトルを教えて下さい！#PSVita6周年 #PSVita pic.twitter.com/EWJjteZCDZ
— プレイステーション公式 (@PlayStation_jp) December 17, 2017
Mereka juga telah memberikan satu wallpaper baru dengan resolusi 1080×1920, khas untuk korang letakkannya dalam telefon pintar. Korang boleh dapatkannya di sini.


Gabe Newell: Mungkin Kembali Ke Dunia Half Life, Left 4 Dead Mungkin Dengan Elemen VR!

Pagi tadi berlangsung sudah sesi soal jawab bersama Gabe Newell di Reddit AMA. Dan ianya seperti biasa dipenuhi lawak berjenama Gaben bagi mengelak soalan.

Berlangsung di subReddit /r/The_Gaben, Presiden Valve, Gabe Newell apabila ditanya soalan adakah syarikat tersebut sedang membangunkan sebarang game single player baru yang lengkap?, beliau menjawab “Ya”.
Apabila ditanya berkenaan Half Life 3, beliau berjenaka dengan berkata, “Nombor 3 itu tidak boleh disebut!”
Apabila ditanya adakah Valve akan kembali ke dunia Half Life dan Portal di dalam game baru?, Gabe berkata mereka tidak akan kembali ke Half Life 3, tetapi mungkin akan membangunkan game yang berkaitan dunia Half Life.
Berbangkit daripada soalan tersebut, beliau ditanya tentang sumber berita yang mengatakan Half Life 3 pernah cuba dibangunkan sebagai antara game real-time-strategy ataupun live-action adventure game – tetapi akhirnya hilang begitu sahaja. Beliau dengan nada berseloroh menjawab, “Saya secara peribadi memang mempercayai semua sumber maklumat anonymous yang ada di dalam Internet.”
Apabila ditanya tentang game-game yang sedang dibangunkan Valve, Gabe tidak mengulas panjang, melainkan semua game-game sedang dibangunkan dengan engine Source 2 dan game-game VR juga sedang dibangunkan bersama “knuckle controllers” yang diumumkan Oktober lepas.
https://twitter.com/shawncwhiting/status/786350329356886016?ref_src=twsrc%5Etfw
“Kami akan terus membangunkan engine Source 2 sebagai persekitaran pembangunan game utama. Selain daripada memindahkan DotA 2 ke engine tersebut baru-baru ini, kami juga menggunakannya sebagai permulaan kepada produk-produk yang belum kami umumkan lagi. Kami ingin semua yang mengerjakan game di Valve untuk menggunakan engine ini, dan kami akan terus memastikan Source 2 engine tersedia secara percuma,” kata beliau lagi.
Nampaknya game-game Valve yang lain seperti Team Fortress 2 dan CS:GO juga akan dipindahkan ke engine Source 2!
Apabila ditanya tentang francais Left 4 Dead, Gabe menjelaskan bahawa produk-produk baru di Valve biasanya terhasil daripada kombinasi teknologi baru, minat daripada orang ramai terhadap teknologi tersebut dan game yang boleh menjadi tempat teknologi tersebut diuji dan digunakan. Beliau mengatakan bahawa “francais Left 4 Dead kelihatan seperti sebuah saluran untuk menghasilkan sesuatu.” Beliau tidak menjawab secara terus, tetapi berita pembangunan Left 4 Dead 3 sudah lama tersebar. Berdasarkan penyataan di atas, adakah kita akan menyaksikan Left 4 Dead 3: VR?
Selain itu, banyak lagi soalan umum telah ditanya berkenaa Steam, dan bagaimana cara untuk menambahbaik platform jualan game tersebut.
Korang boleh membaca kesemua thread soalan tersebut di AMA Reddit /r/The_Gaben.


Formula 1 Umumkan Kejohanan Esports Pertama Mereka, Finale Akan Diadakan Di Yas Marina, Abu Dhabi

Akhirnya, Formula 1 (F1) akan memperkenalkan kejohanan esports mereka yang tersendiri buat kali pertama. Kata orang putih, better late than never, kan?

Siri kejohanan esports F1 akan bermula pada bulan September ini dan akan mempunyai tiga peringkat, yang akan disaringkan hingga ke minggu terakhir, di mana 20 gamers (atau racers?) akan berentap antara satu sama lain!
Kejohanan tahunan yang bakal dimulakan pada tahun ini merupakan hasil kerjasama antara F1, Codemasters (developer untuk game-game F1) dan Gfinity (penganjur acara esports tersohor dunia).
Bagaimana mereka akan mencari racer terbaik ini? Pusingan kelayakan akan bermula pada September dan 40 racers terpantas akan dipilih. 40 racers ini akan pergi pusingan separuh akhir yang bakal berlangsung di Gfinity Arena, London pada 10 dan 11 Oktober. 20 racers terpantas pula akan dipilih.
20 racers terakhir ini akan berentap di Yas Marina, hujung minggu yang sama di mana F1 finale diadakan di Abu Dhabi pada November ini. Acara tiga-perlumbaan akan berlangsung bagi menobatkan siapakah juara esports yang pertama dalam siri kejohanan ini.
Jadi, apa yang juara ini akan dihadiahkan? Pertama, slot automatik ke kelayakan separuh akhir pada 2018, kedua, perjalanan ke perlumbaan F1 2018, dan ketiga, karakternya akan dimasukkan ke dalam video game F1 2018!

F1 2017 akan dilancarkan di PC, PS4 dan Xbox One pada 25 Ogos ini.
Sumber: WTF1


Review GTA V Di Steam Jatuh Mendadak Selepas Take-Two Ambil Tindakan Undang-Undang Terhadap Pasukan Modding Terkenal

Pepatah Melayu ada mengatakan jangan dijolok sarang tebuan. Kalau dalam scene gaming pula, jangan diusik komuniti gamers ini.

Kalau korang pergi ke laman Grand Theft Auto V di Steam sekarang, korang akan dapat lihat bahawa review yang diberikan oleh para pemain adalah sangat teruk. Recent reviews telah jatuh ke tahap “Overwhelmingly Negative” dan review keseluruhan pula telah jatuh ke tahap “Mixed”.
Mengapa sebuah video game yang kini merupakan game ke-4 paling laris dalam sejarah mendapat review sebegini rupa secara tiba-tiba?
Laman GTA V di Steam sekarang. Kelihatan “Overwhelmingly Negative” di bahagian review.
Semuanya bermula apabila syarikat induk kepada Rockstar, Take-Two telah mengambil tindakan undang-undang terhadap pasukan modder yang cukup terkenal dalam komuniti GTA V, OpenIV. Peguam Take-Two telah telah menghantar surat kepada OpenIV untuk menghentikan segala pengagihan terhadapt software modding tersebut.

OpenIV was discontinued due to Take Two Interactive request.https://t.co/GZZk4G9WFf#OpenIV #GTAV #GTAIV #RDR #MaxPayne3 #modding #RIP
— OpenIV Team (@OpenIV) June 14, 2017
Alasan yang dikeluarkan oleh Take-Two dalam surat itu kepada modder yang telah beroperasi sejak 10 tahun yang dulu ini adalah, “ia membenarkan pihak ketiga untuk memusnahkan fungsi keselamatan software itu dan mengubah software itu dalam melanggar hak Take-Two.”
“Tindakan Take-Two bukan secara spesifiknya mensasarkan modding single-player. Malangnya, OpenIV membenarkan modding yang berniat jahat baru-baru ini, di mana ia membenarkan gangguan kepada pemain dan pengalaman GTA Online kepada semua,” kata Rockstar. “Kami akan cari jalan bagaimana kami boleh terus menyokong komuniti kreatif ini tanpa secara negatif memberi kesan kepada pemain kita.”
Pihak OpenIV sememangnya menafikan sama sekali dakwaan oleh syarikat penerbit itu dan merasakan mereka tidak melanggar apa-apa kesalahan. Mereka mengatakan bahawa mereka tidak mengedarkan data dan kod asal game serta mereka tidak terlibat dalam sebarang modding dalam mode Online.
Sekiranya korang tidak tahu, penggunaan modding dalam single-player sememangnya dibenarkan oleh Rockstar, malah digalakkan, namun apa yang dilarang adalah penggunaannya dalam mode Online.

Almost ten years of my life were dedicated to @OpenIV and now this time is over. #openiv #modding
— Yuriy K. (@goodnts) June 14, 2017
Walaupun mereka menafikan sebarang penyalahgunaan terhadap isu ini, mereka tidak mahu melanjutkan perkara ini ke mahkamah. “Ya, kami boleh pergi ke mahkamah dan sekali lagi buktikan bahawa modding adalah betul dan segala tindakan kami adalah benar di sisi undang-undang,” kata pihak OpenIV di laman webnya. “Ya, kami boleh. Tapi kami tidak mahu lakukannya. Pergi ke mahkamah akan memakan beberapa bulan daripada masa kami dan usaha yang sangat besar, dan paling baik pun hasilnya kita tidak akan dapat apa-apa.”
“Ia suatu keputusan yang sukar, tapi apabila apa-apa aktiviti modding telah diisytiharkan salah di sisi undang-undang, kami tidak nampak sebarang kemungkinan untuk meneruskan proses ini, melainkan pihak pengurusan atasan syarikat Take-Two membuat kenyataan rasmi terhadap modding, yang mana ia boleh digunakan di mahkamah.”

OpenIV sememangnya cukup popular dalam komuniti modding GTA. Antara projek terkenal mereka yang pernah kami laporkan adalah projek membawakan Liberty City sepenuhnya ke dalam GTA V.
Maka, disebabkan tindakan Take-Two inilah yang membuatkan komuniti GTA secara amnya “memberontak” sebagai tindak balas dan mula memberikan review yang teruk di laman GTA V di Steam. Korang boleh lihat dalam graf di bawah bagaimana review game ini telah jatuh mendadak sejak isu ini mula timbul.

Users are down-voting GTA V like crazy. Never mess with the mods 🙂 pic.twitter.com/EOIVIOVimb
— Steam Spy (@Steam_Spy) June 17, 2017
Bukan itu sahaja, para gamers ini mula mengadakan petisyen di Change.org dalam usaha mereka untuk “menyelamatkan” OpenIV. Mereka menerangkan bagaimana modding telah membuatkan para gamers lebih tertarik kepada sesebuah game yang akhirnya membuatkan mereka membeli game tersebut. Semasa artikel ini ditulis, petisyen ini telah mengumpulkan dan ditandatangani oleh 58,711 orang.

Tidak berhenti di situ, komuniti mula membikin video-video cinematic yang memberikan sindiran kepada Rockstar dan Take-Two atas tindakan mereka itu. Dan yang paling menarik kami temui adalah video di bawah yang menampilkan mood yang cukup sadis. Ia memaparkan bagaimana Take-Two yang diwakilkan dengan seorang lelaki yang “membunuh” mod-mod popular yang pernah dicipta dalam GTA V.

Apa-apa pun, sama ada dengan kehadiran OpenIV ataupun tidak, cheaters dan hackers di platform PC sememangnya ramai, sama ada di GTA V mahupun dalam game-game lain.


Sheltered: Teruskan Kehidupan Demi Keluarga Korang!

Bayangkan perang nuklear tercetus dan korang bersama keluarga korang antara yang terselamat! Sebagai bapa ataupun ibu, apa yang perlu korang lakukan untuk terus hidup!

Itulah antara yang ada di dalam game Sheltered game dari developer Team17 Digital Ltd. dan Unicube yang akan berada dipasaran pada 16 Mac 2016. Game berkonsepkan simulation/strategi ini boleh dimainkan di console Playstation 4, Xbox One dan juga PC.

Game survival penuh dengan emosi ini memerlukan korang melakukan apa sahaja untuk terus hidup dengan bersembunyi di dalam tempat persembunyian bagi mengelakkan diri dari radiasi dan juga memastikan anak-anak korang berada dalam keadaan yang baik.

Gunakan kebijaksanaan korang untuk memastikan korang terus hidup dan juga memastikan emosi dan mental keluarga korang berada di tahap terbaik.
Nampak macam menarik, jom kita usha sedikit trailer Sheltered ini:

Kalau korang bermiant dengan game berkonsepkan survival ini boleh lah standby duit poket korang pada 16 Mac nanti.
ADIOS!!


Chloe Mempunyai Kuasa Lain Daripada Lain Dalam Life is Strange: Before The Storm

Kalau Max dapat putarkan masa, Chloe dapat kuasa apa pula?

Kuasa luar biasa seperti ditonjolkan dalam Life is Strange merupakan elemen besar yang mampu mempengaruhi jalan cerita dan setiap keputusan anda.
Untuk prekuel ini juga, Chloe juga memperoleh kuasa baru dipanggil sebagai ‘backtalk’.
Melalui temuramah bersama IGN, penulis utama Life is Strange: Before The Storm, Zak Gariss memperkenalkan kuasa ‘backtalk’ khas untuk Chloe berfungsi sebagai satu mekanisme unik untuk pemain selami perasaan Chloe semasa Chloe rasa licik atau emosional.
Sifat memberontak dan tidak puas hati dengan segala-galanya memang tidak dapat dipisahkan dengan remaja seluruh dunia.
Gariss berkata, “Idea ‘backtalk’ ini memberi peluang kepada Chloe untuk mendesak jawapan yang dia mahukan daripada seseorang melalui mini-game pilihan dialog khas.”
Berbeza daripada kuasa putaran masa Max, kuasa ‘backtalk’ ini adalah satu gameplay unik lebih mendalam dan lebih sinonim dengan Chloe kerana personalitinya yang lebih berterus terang mahukan apa yang dia nak.
“Before The Storm juga akan menampilkan pelbagai sisi personaliti Chloe yang tidak pernah ditonjolkan dalam Life is Strange sebelum ini dan saya rasa peminat berpeluang untuk lihat sisi Chloe sebagai remaja kelakar, baik atau dibawa arus emosi,” jelas Gariss.
Sebelum ribut membadai, Life is Strange: Before The Storm menceritakan tentang hubungan rapat antara Chloe Price dan Rachel Amber sebelum misteri kehilangannya di Arcadia Bay.
Keakraban Chloe dan Rachel adalah fokus utama Before The Storm
Beberapa karakter dikenali dalam Life is Strange juga akan kembali untuk Before The Storm seperti Frank, Samuel dan juga termasuk Max dalam episod bonus berjudul “Farewell”.
Life is Strange: Before The Storm akan tiba pada 31 Ogos 2017 untuk PC, PS4 dan Xbox One.


Rocket League Bakal Tiba Dengan Mode Baru, Dropshot 22 Mac Ini, Juga Menambah Arena Dan Trofi Baru

Setelah sekian banyaknya game mode baru yang ditambah ke dalam Rocket League, seperti Rumble dan Hoops, kini mereka menambah sebuah lagi game mode terbaru, iaitu Dropshot.

Kemaskini yang bakal tiba pada 22 Mac 2017 ini akan turut membawakan pelbagai penambahan lain ke dalam game ini. Antaranya ialah:

Battle-Car terbaru, iaitu Endo yang eksklusif untuk didapati dalam Turbo Crate pada masa terhad
Menu utama akan ditambah dengan notifikasi apabila terdapat livestreaming untuk pertandingan kompetitif rasmi yang sedang berlangsung
Spectator Mode ditambah dengan beberapa penambahbaikan
6 Trophy/Achievements baru untuk diperoleh di setiap platform
Dua Arena baru iaitu, Core 707 untuk mode Dropshot, dan Mannfield (Night) dalam semua mode

Anda boleh baca lebih lanjut mengenai kemaskini terbaru ini dalam laman web rasmi Rocket League.

Baru-baru ini, pihak Psyonix telah berkongsi tentang mengapa sekuel Rocket League tidak akan tiba dalam masa terdekat.


Kalau Netflix Kekalkan Momentum Sebegini, 10 Musim The Witcher Pun Sanggup Tonton

Kalau HBO ada Game of Thrones, Netflix pula ada The Witcher.
Persamaannya, kedua-dua merupakan sebuah siri fantasi adaptasi novel sarwajagat, premium untuk platform penstriman masing-masing.
Perbezaannya, siri televisyen Game of Thromes sudahpun tamat, dalam keadaan yang begitu mengecewakan, walaupun musim-musim awalnya dicanang sebagai siri televisyen terbaik pernah dihasilkan; manakala The Witcher baru sahaja memasuki musim kedua, dan Netflix memiliki peluang untuk belajar daripada kesilapan HBO.
Pencipta dan sutradara utama siri The Witcher, Lauren Schmidt Hissrich pernah berkata, jauh sebelum musim pertama ditayangkan lagi, bahawa beliau sudah mempunyai perancangan sebanyak tujuh musim untuk siri ini. Malah, Henry Cavill, yang membawakan watak Geralt of Rivia juga bersedia menyokong dan komited untuk tujuh musim The Witcher.
Selepas baru sahaja tamat menonton musim kedua The Witcher, apa yang penulis boleh katakan adalah sekiranya Netflix mengekalkan momentum yang disajikan setakat ini, bukan sahaja tujuh, bahkan sepuluh musim pun penulis sanggup menontonnya.

Musim kedua ini boleh dirumuskan sebagai satu musim yang lebih tinggi nilai produksinya, lebih luas lokasinya, lebih ramai karakternya, lebih banyak aksinya, lebih ganas raksasanya, lebih baik kostumnya, dan lebih banyak CGI-nya berbanding musim pertama.
Segala yang lebih-lebih ini, tentunya berpunca daripada bajetnya yang juga lebih besar, terima kasih kepada sambutan yang cukup hangat terhadap musim sulungnya.

Kalau musim pertama lebih mengetengahkan kepada kisah latar belakang (backstory) Geralt dan Yennefer, yang mana Ciri lebih banyak berlari-lari di dalam hutan belantara, musim kedua pula membawakan penceritaan yang lebih fokus, terutamanya kepada Ciri, satu-satunya Puteri dari Cintra yang masih hidup.
Setelah mempersiapkan backstory Geralt dan Yen dalam musim pertama, musim kedua sudah bersedia untuk memfokuskan kepada Ciri. Dari minit pertama musim ini, hinggalah minit terakhir, semua plot berputar sekitar Ciri, dan semua dialog yang diungkapkan bercakap tentang Ciri, sama ada secara langsung atau sebaliknya.
Tidak seperti musim pertama yang menampilkan plot yang berselirat dan tidak linear, musim kedua lebih ringkas dan mudah difahami.
Ada yang kurang gemar dengan plot yang linear ini, katanya, kisahnya disuapkan dengan terlalu mudah dan membosankan. Namun, bagi penulis secara peribadi, ianya lebih baik.
Bukannya penulis tidak sukakan seni penceritaan yang disampaikan dalam musim sulung itu, namun biarlah penceritaan sebegitu dikenang sebagai satu-satunya musim yang begitu unik untuk diperkenalkan kepada penonton. Sekiranya musim kedua juga mereka memilih gaya penyampaian yang mirip itu lagi, ia akan membuatkan seni itu menjadi berlebihan atau redundant.

Penceritaan yang linear ini membawa kepada rentak atau pacing plot yang lebih cantik. Ianya seimbang, ada banyak ‘cakap-cakap’ untuk menceritakan segala kisah latar (lore) yang ada dalam Continent, dalam masa sama, menyajikan aksi serba lengkap.
Apa yang penulis nampak, setiap episod mempunyai aksi mendebarkan, sama ada pertarungan pedang oleh Geralt, mahupun aksi-aksi dari karakter-karakter lain.

Bercakap soal karakter-karakter baharu untuk musim ini, penambahan paling penting mungkin adalah kehadiran Vesemir, iaitu mentor dan individu umpama bapa kepada Geralt.
Pemilihan Kim Bodnia sebagai watak ikonik ini merupakan keputusan yang amat tepat. Sebaik sahaja Vesemir keluar ke skrin dalam episod 2, penulis terus terpikat dengan ketokohan yang dimiliki Vesemir. Aura seorang tok guru yang berpengalaman atau wise old man itu sangat ketara.
Tambahan lagi, penulis amat terhibur dengan hubungan yang tersedia antara Geralt dan Vesemir. Ia membawakan satu hubungan penuh hormat antara satu sama lain, tetapi masih mempunyai babak usik-mengusik dan dialog-dialog lucu yang membuatkan penonton tergelak di sana sini.
Ada satu babak di mana kedua-dua Witcher ini bergabung tenaga untuk mengalahkan satu raksasa ini, ianya satu sajian yang secukup rasa. Walaupun hanya sebentar, kita dapat melihat bagaimana mereka mempunyai kesefahaman atau chemistry yang sungguh baik dalam menghasilkan gerakan-gerakan tertentu untuk menumpaskan musuh.
Mungkin penulis akan lebih gembira sekiranya kita dapat lihat lebih banyak aksi pertarungan gabungan bersama Geralt dan Vesemir kerana ia terlalu singkat dalam musim ini.

Selain Vesemir, satu lagi watak yang kita tidak seharusnya lupa dalam musim kedua ini adalah Triss. Setelah menerima kecaman yang begitu teruk dalam musim pertama, musim terbaharu ini telah memberikan keadilan kepada Triss dalam satu bentuk redemption.
Segala aspek mengenai Triss dalam musim ini telah ditambahbaik. Lebih banyak waktu skrin (screentime), penampilan yang lebih baik dan tentunya fungsi watak ini lebih signifikan yang mampu menggerakkan plot.
Harapan penulis adalah agar musim seterusnya dapat meneruskan lagi penambahan screentime Triss, atau mungkin bercerita lebih mendalam tentang backstory watak ini.

Elemen yang paling penulis sukakan dalam musim kedua The Witcher ini adalah perkembangan watak Ciri.
Apa yang dibawakan dalam musim ini merupakan contoh terbaik untuk bagaimana mencipta satu karakter yang memiliki kuasa magis luar biasa, yang pada mulanya tidak tahu apa-apa, kemudian meningkat menjadi karakter yang vital — terutamanya apabila protagonis itu adalah wanita.
(Bukan macam *batuk* Rey dalam *batuk* trilogi sekuel *batuk* Star Wars.)
Penonton disajikan dengan bagaimana Ciri berada di tahap paling rendah dalam hidup, namun insan-insan di sekelilingnya, khususnya Geralt, cuba untuk melatihnya. Kita nampak bagaimana walaupun Ciri mempunyai kuasa yang cukup luar biasa, namun ia tidak akan dapat dimanfaatkan sekiranya tiada sebarang bentuk latihan yang mencukupi.
Ini begitu berbeza dengan karya-karya lain yang menggunakan trop cerita yang sama. Karya itu mungkin akan cuba membawakan satu protagonis yang sangat berkuasa, namun tanpa sebarang pelajaran dan pengajaran, tidak semena-mena terus menjadi hero yang menyelamatkan segala-galanya.
Bezanya Ciri dalam The Witcher, walaupun sudah berlatih sepanjang musim, karakter ini masih lagi amatur dalam mengawal kuasanya sehingga episod terakhir. Ini membuatkan lagi penulis benar-benar tidak sabar kerana Geralt dan Yen akan memberikan latihan yang lebih komprehensif kepada Ciri dalam musim ketiga kelak.
Harap-harapnya, musim seterusnya, kita akan dapat melihat dengan terperinci bagaimana Yen akan mengasuh Ciri untuk mengawal Chaos, dan Geralt pula akan mendidik Ciri untuk menjadi pemain pedang yang lebih disegani.

Sekiranya perlu memetik satu perkara yang kurang memuaskan dalam musim kedua ini adalah kualiti koreografi pertarungan pedang yang dipersembahkan oleh Geralt.
Iya, penulis ada menyatakan tadi bahawa musim kedua menyajikan lebih banyak aksi. Benar. Bilangan aksinya lebih banyak, skop pertempurannya lebih gah, bertarungan dengan raksasa yang lebih besar saiznya. Namun, apa yang kurang pada hemat penulis adalah bagaimana pertarungan itu dikoreografikan.
Penulis tidaklah mengatakan yang koreografi dalam musim terbaharu ini begitu teruk. Tidak. Ia cuma sedikit kurang kualitinya berbanding musim pertama.
Korang tentunya masih ingat lagi bagaimana cantik, puas dan nikmatnya koreografi pertarungan yang dipersembahkan Geralt dalam episod pertama musim pertama. Ada satu babak dalam musim kedua yang penulis boleh nampak kualiti pertarungan dari musim pertama itu cuba dibikin semula, namun tidak sampai.

Akhir kalam, musim kedua The Witcher telah memaparkan sebuah visi yang cukup jelas terhadap apa yang Netflix ingin lakukan dalam musim-musim seterusnya.
Musim kedua ini mungkin ada beberapa kekurangan di sesetengah bahagian, namun ia sebenarnya telah mengukuhkan lagi tapak yang telah dipasak melalui musim pertama. Penulis tidak sabar untuk menerokai lagi pengembaran Geralt, Ciri dan Yen dalam meneruskan kelangsungan hidup di Continent yang penuh pancaroba itu.
Hmm.


Apabila Dunia GTA V & Watch Dogs Bertembung, Pelik Tapi Memuaskan!

Masih lagi tidak boleh meneruskan kehidupan selepas mengalami kekecewaan dengan Watch Dogs? Ubati kekecewaan korang itu dengan mod GTA V di PC ini!

Seorang modder, JulioNIB telah membawa dunia GTA V ke satu tahap yang lain selepas berjaya mencipta skrip yang mampu membawa segala aktiviti menggodam yang diinspirasikan dari Watch Dogs.
Kini, korang mampu menghuru-harakan lagi kesibukan simpang empat yang sememangnya sebelum ini sudah huru-hara dengan menukar-menukar warna lampu isyarat. Ataupun, korang mampu meletupkan helikopter polis tanpa perlu melepaskan sebutir peluru pun! Semuanya di hujung jari korang!
Senang cerita, apa yang mampu korang godam di Watch Dogs, boleh juga digodam menggunakan mod ini di GTA V.

Korang bolehlah mula menggodam seluruh Los Santos dengan memuat-turun mod tersebut di sini.
JomBaca: Beberapa Operator Rainbow Six: Siege Direka Semula Di GTA V


Destiny 1 Tidak Akan Kehilangan Sokongan Dalam Masa Terdekat, Disahkan Bungie

Minggu lalu, Destiny 2 telah mengambil pentas utama dalam dunia gaming selepas ia telah diumumkan secara rasmi oleh Bungie. Namun, kepada peminat tegar, jangan risau, kerana Destiny 1 tidak akan kehilangan sokongan dalam masa terdekat.

“Destiny 1 masih lagi game yang akan berada di sisi untuk para pemain,” kata pengurus komuniti Bungie, David Dague kepada Gamesradar.
Walaupun live event terakhir Destiny 1, Age of Triumph sudah dikeluarkan, namun Bungie sahkan mereka akan terus menyokong game ini.
“Kami telah merancang untuk menyokong game ini dalam masa terdekat, jadi walaupun ini (Age of Triumph) ada aura penghabisan dan penutup, kami masih belum mahu menutup pintu Destiny 1,” kata Dague.

Dalam trailer sulung Destiny 2 yang ditayangkan minggu lalu, ia menunjukkan Destiny 2 akan dilancarkan pada 8 September 2017.


2 Game Baru Diperkenalkan Di Monster Hunter Direct Untuk Nintendo Switch

Capcom memperkenalkan Monster Hunter: Rise (MHRise) dan juga sekuel Monster Hunter Stories berjudul Monster Hunter Stories 2: Wings of Ruin. (MHStories2). Apa nak ditunggukan lagi? Jom kita tengok trailer ini!

Monster Hunter Rise (MHRise) mendapat mama ‘Rise’ dari konsep Hunter kini boleh mengembara hingga ke puncak. Dengan pengenalan makhluk baharu, Wirebug. Hunter dapat mendaki bukit dan tempat tinggi secara vertikal serta boleh digunakan sebagai kombo serangan terhadap monster.

Persekitaran peta terbuka yang seamless akan membuat korang terpegun, bagaimana korang boleh terokai setiap ceruk bukit dalam game ini. Sebuah kawasan baharu ‘Shrine Ruins’ membawa Hunter ke kawasan kuno yang mempunyai sifat geografi yang menarik untuk dijelajahi.
Hunter menaiki Palamute bersama Palico nya.
Setelah berkurun lama dalam francais MH, Hunter sering ditemani oleh seekor kucing Palico yang comel, kini Hunter boleh mendapat sejenis teman baharu canine dipanggil Palamute yang boleh ditunggang!
Peneman Hunter, Canyne Palamute adalah jenis attack, akan menolong Hunter menyerang monsters dan Felyne Palico adalah jenis support kembali beraksi menyokong korang di dalam pertempuran. Hunter boleh membawa 2 peneman bersama dan boleh memilih peneman mengikut kesukaan dan stail lawan biarpun 2 ekor Palico atau Palamute ataupun seekor Palico bersama Palamute.
Namun di dalam multiplayer, Hunter hanya boleh membawa seekor.
Hunter berlawan Magnamolo, monster utama dalam siri ini.
Monster-monster baharu juga diperkenalkan dengan sifat-sifat yang tidak dijangkakan. Memperkenalkan Magnamalo, seekor Wyvern Bertaring, Aknosom dan Great Izuchi spisis Wyvern Burung dan Tetranodon, seekor Amfibia. Tidak dilupakan, monster-monster klasik dari francais sebelum ini bakal menyerang kembali.
Base korang dalam game ini dipanggil Kamura Village, akan menepati segala kemudahan setiap Hunter perlukan. Jalan cerita game ini bermula dari korang, seorang Hunter yang berasal dari Kamura Village.
Rupa Kamura Village dari atas
Dapatkan Golden Retriever dan Forest Cat Lapis Layered Armor untuk Palamute dan Palico korang semasa membuat pra-tempah MHRise. Capcom juga telah mengesahkan bahawa MHRise akan ada “keserasian” dengan MHStories2.
MHRise akan diterbirkan pada 26 Mac 2021, eksklusif di Switch.

MHStories2 adalah game RPG yang dinantikan oleh ramai peminat MH. Lebih pengumuman tentang MHStories2 akan diberitahu pada TGS 2020 Online pada 25 September dan Capcom TGS Live 2020 pada 26 September 2020. MHStories2 bakal tiba ke Switch pada suku ketiga 2021.


The Legend of Zelda: Tri Force Heroes: Co-op Gameplay 3DS Yang Fun!

Nintendo dah release trailer baru untuk siri Legend of Zelda yang ke 19! Co-op gameplay yang sangat sempoi bagi gamer-gamer yang ada Nintendo 3DS. Pasti mereka yang mempunyai console ini tak sabar untuk mendapatkan Tri Force Heroes ini kelak!
Game ini akan memaparkan Link bersama 2 lagi Link yang akan membantu pengembaraan dan menyelesaikan pelbagai puzzle. 3 Link tersebut akan dapat dibezakan melalui warna iaitu hijau, merah dan biru.
Korang akan dapat bermain co-op melalui local wireless dan juga online wireless. Disamping itu, korang boleh memilih untuk bermain bersama rakan atau random players yang online. Tapi bagi mereka yang tidak mempunyai connection online, janganlah khuatir kerana game ini juga boleh dimainkan secara single player.
The Legend of Zelda: Tri Force Heroes akan dipasaran mulai 23 Oktober 2015.


Call of Duty: Black Ops 4 Juga Mempunyai Saiz Fail Yang Melebihi 100 GB

Minggu lalu, kita telah dikejutkan dengan saiz ruang yang diperlukan untuk install Red Dead Redemption 2, iaitu sekurang-kurangnya sebesar 105GB.

Kalau itu masih belum cukup untuk merisaukan korang, haa ini ada satu lagi berita terbaru. Call of Duty: Black Ops 4 juga disahkan bakal memerlukan saiz ruang yang melebihi daripada 100GB. Harus diingat ya, 100GB ini ialah saiz minimum ya. Ia boleh bertambah jika ditambah dengan patch, DLC, dan sebagainya.
Dua laporan yang boleh dipercayai telah mengesahkan perkara ini, iaitu datang dari Charlie Intel (via Reddit) dan juga oleh pengguna Twitter Spooky Optic.

Bayangkan korang nak beli kedua-dua game ini, Red Dead Redemption 2 dan Call of Duty: Black Ops 4, kemudian korang hanya mempunyai PS4 bersaiz 500GB. Masak!

Call of Duty: Black Ops 4 akan dilancarkan untuk PC, PS4 dan Xbox One pada 12 Oktober ini, manakala Red Dead Redemption 2 pula akan dilancarkan pada 26 Oktober ini untuk PS4 dan Xbox One.


Life is Strange 2: Episode 2 Akan Dikeluarkan Pada Januari 2019, Sasarkan Kualiti Emosi Yang Lebih Mantap

Menantikan episod seterusnya dalam keluaran game berepisod adalah sangat menyeksakan untuk mereka yang amat teruja terhadap game itu.

Terbaru, Dontnod telah mendedahkan yang episod kedua untuk Life is Strange 2, yang diberi nama Episode 2: Rules, akan dikeluarkan pada Januari 2019. Walau bagaimanapun, mereka masih belum mengumumkan secara spesifik bilakah tarikh pelancarannya itu.
Dalam satu blog post yang dikeluarkan, Dontnod mengatakan yang mereka tidak mahu terburu-buru untuk game ini yang mampu membawa kepada kegagalan untuk mencapai sasaran kualiti dan impak emosi yang para pemain layak untuk rasai.
“Kami faham yang terdapat jangkaan yang episod-episod ini akan dilancarkan mengikut rentak seperti game-game Life is Strange sebelum ini. Cita-cita dalam Life is Strange 2, walau bagaimanapun, bermakna rangka kerja sebelum ini tidak lagi digunakan jika kami mahu mencapai kualiti permainan dan penceritaan yang visi kami sasarkan untuk sebuah game seperti ini perlukan dan yang kamu layak dapatkan.”

Episod pertama Life is Strange 2 telah dilancarkan pada 27 September lalu, dan korang boleh baca review kami di sini: Life is Strange 2: Episode 1 – Roads: Boleh Beli or Boleh Blah!?


PlayStation Ambil-Alih Haven Studios, Diasaskan Pencipta-Bersama Assassin’s Creed

Perang pengambil-alihan studio antara PlayStation dan Xbox tentunya masih belum menunjukkan tanda reda.
Terkini, PlayStation telah mengumumkan pengambil-alihan Haven Studios, iaitu studio berpangkalan di Montreal, Kanada yang diasaskan oleh Jade Raymond pada Mac 2021.
Haven Studios menjadi studio pertama dari Kanada yang menyertai keluarga besar PlayStation Studios.
Raymond merupakan seorang veteran dalam industri pembangunan game. Beliau pernah, antaranya, sama-sama membangunkan Assassin’s Creed dan Watch Dogs di Ubisoft, Star Wars di EA dan Stadia di Google.
Tahun lalu, ketika mengumumkan pengasasan Haven Studios, mereka mendedahkan sedang membangunkan sebuah game untuk PlayStation. Dalam pengumuman terbaharu ini, PlayStation mengesahkan sekali lagi yang Haven Studios kini sedang membangunkan sebuah game AAA multiplayer dari harta intelek (IP) asli baharu.
Raymond menggambarkan game yang sedang mereka bangunkan itu sebagai sebuah game yang mempunyai “visi untuk membina dunia sistemik dan berkembang yang memfokuskan kepada kebebasan, keterujaan dan penuh keseronokan yang akan mengekalkan para pemain terhibur dan terus berinteraksi untuk beberapa tahun”.

Welcoming Haven Studios to the PlayStation Studios family: https://t.co/J4NQVALbFy pic.twitter.com/txjVnhEGzx— PlayStation (@PlayStation) March 21, 2022